Cheng Hoe, Ketua Jurulatih baharu Selangor FC

SHAH ALAM:  Selangor FC mengumumkan pelantikan Tan Cheng Hoe sebagai Ketua Jurulatih baharu “The Red Giant” hari ini bagi memberikan ruang kepada beliau melakukan persiapan awal dan perancangan bagi menghadapi musim hadapan.

Berdasarkan pencapaian dan pengalaman beliau, Selangor FC percaya Cheng Hoe merupakan calon terbaik untuk membawa pasukan Gergasi Merah ke peringkat lebih tinggi pada musim hadapan, kata kelab itu dalam satu kenyataan hari ini.

“Di bawah bimbingannya, pasukan Malaysia telah berjaya menjadi Naib Juara Kejohanan Persekutuan Bolasepak ASEAN (AFF) 2018 di samping mempamerkan antara persembahan terbaik skuad negara dalam kempen pusingan kelayakan Piala Dunia 2022,” katanya.

Cheng Hoe, 54 merupakan pengendali Skuad Harimau Malaya dari 2018 hingga 2021.

Selain itu, Cheng Hoe pernah mengecapi beberapa kejayaan sepanjang karier kejurulatihan beliau seperti ketika bersama pasukan Kedah dengan menjuarai Piala Malaysia 2016 dan Piala Sumbangsih 2017 dan merupakan penerima Anugerah Jurulatih Terbaik Bolasepak Malaysia (FAM) 2016.

Cheng Hoe dalam kenyataan yang sama berkata  beliau berbesar hati untuk menabur bakti kepada pasukan itu yang berpotensi besar dengan adanya pihak pengurusan yang bagus serta pemain yang berkualiti.

“Dalam jangka masa yang terdekat ini, saya berharap pemain dapat faham dengan corak permainan yang akan saya terapkan selain saya juga perlu memahami setiap pemain dalam pasukan kerana setiap individu adalah berlainan, mereka mempunyai karakter dan cara bermain tersendiri,” katanya.

Selangor FC turut mengumumkan pelantikan penasihat teknikal pasukan utama yang bakal digalas oleh bekas pemain dan juga seorang legenda Gergasi Merah, K. Sanbagamaran dan akan membuat pengumuman berkenaan pelantikan pengarah sukan dan pengarah teknikal dalam masa terdekat.

“Selangor FC ingin mengucapkan terima kasih kepada Nidzam Jamil yang telah mengemudi pasukan sebagai Ketua Jurulatih Interim sepanjang tempoh kekosongan ini, dan beliau kini akan kembali memegang jawatan sebagai Penolong Jurulatih kepada Cheng Hoe,” kata kelab itu. – BERNAMA


Remaja hilang dalam hutan, ditemui selamat sedang peluk pokok

KUALA KRAI: Seorang remaja lelaki yang dilaporkan hilang di Kampung Temalir pada Selasa lalu kini ditemui selamat dalam keadaan memeluk sebatang pokok kira-kira jam 10 pagi tadi.

Menurut ibu saudara mangsa, Rosliza Ghani @Hassan, 32, anak saudaranya, Norhisham Saifudin, 18, ditemukan dalam keadaan lesu tidak bermaya selain mengalami luka dan calar di seluruh anggota badan.

“Selepas ayah melaungkan azan ketika Maghrib semalam dan masa sama, ibunya pula memanggil nama anak, pagi ini dia ditemui selamat dalam keadaan memeluk sebatang pokok.

“Anak saudara saya tidak mengingati apa yang berlaku kepada dirinya sebaliknya bertanya semula kepada kami apa yang terjadi ke atas dirinya sepanjang tempoh empat hari dia hilang di dalam hutan,” kata Rosliza seperti dilapor Berita Harian hari ini.

Tambah Rosliza, anak saudaranya itu sempat bercerita tentang pengalaman yang dilaluinya ketika hilang di mana dia melihat orang ramai dan anggota keselamatan sedang mencarinya.

“Pada ketika itu dia cuba menjerit meminta tolong, namun suaranya tidak didengari sehinggalah pada malam tadi datuknya melaungkan azan dan pada masa ibunya menjerit memanggil nama anaknya berulang kali,” katanya lagi.

Maklumnya lagi, Norhisam kini sedang mendapatkan rawatan di Unit Kecemasan Hospital Sultan Ismail Petra, Kuala Krai.

Sebelum ini, media melaporkan seorang remaja lelaki berusia 18 tahun dilaporkan hilang di Kampung Temalir, Selasa lalu, selepas dipercayai melarikan diri ke dalam hutan.

Keluarga dan penduduk kampung berusaha mencarinya, namun tidak juga ditemui sebelum membuat laporan polis.

Rentetan itu, seramai 42 anggota pasukan keselamatan menyertai operasi mencari dan menyelamat (SAR) terdiri daripada Polis Diraja Malaysia (PDRM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM) dan Jabatan Sukarelawan Malaysia (RELA) selain bantuan penduduk kampung dan juga Unit Anjing Pengesan

Sementara itu, Ketua Balai Bomba dan Penyelamat (BBP) Kuala Krai, Penolong Penguasa Bomba (PPgB) Nik Ahmad Afsham Nik Pa berkata, remaja berkenaan ditemui anggota penyelamat pada 10 pagi pada jarak 200 meter (m) dari lokasi hilang.

Katanya, ketika dijumpai mangsa sedang berdiri dan tidak berpakaian selain mengalami luka serta calar di seluruh badan.

Author

Diyana Rahip

View all posts

View all posts


Bekas PM Jepun Shinzo Abe ditembak ketika berucap

ANKARA/ISTANBUL: Bekas Perdana Menteri Jepun Shinzo Abe dilaporkan berada “dalam keadaan kritikal” selepas ditembak ketika berucap dalam satu kempen di bandar raya Nara pada Jumaat.

Penyandang Perdana Menteri Jepun, Fumio Kishida, berkata petugas kesihatan sedang “bertungkus lumus” merawat Abe, lapor Agensi Anadolu.

Abe, 67, dilaporkan “ditembak dari belakang” oleh suspek yang kini sudah ditahan.

Insiden itu berlaku kira-kira 11.30 pagi waktu tempatan.

Jepun akan mengadakan pilihan raya Senat pada Ahad dan Abe berkempen untuk calon Parti  Demokratik Liberal (LDP) yang memerintah.

Sekurang-kurangnya dua das tembakan kedengaran sebelum Abe rebah dan tersembam ke tanah.

Menurut saksi kejadian “dia tidak sedarkan diri dan tidak bertindak balas,” lapor NHK.

Penyerang telah dikenal pasti sebagai Tetsuya Yamagami, 41, penduduk bandar Nara. Senapang patah yang digunakan dalam serangan itu telah dirampas, menurut Agensi Anadolu.

Abe merupakan perdana menteri paling lama berkhidmat – pertama pada 2006 dan kemudian sekali lagi dari 2012 hingga 2020.

Pada 20 September 2006 beliau dipilih sebagai ketua LDP, ketika berusia 52 tahun.

Beliau adalah perdana menteri termuda Jepun dalam era selepas perang dan rekod ini masih kekal.

Bagaimanapun, beliau membuat kejutan apabila tiba-tiba meletak jawatan kerana masalah kesihatan pada 2007, ketika hanya baru setahun menjadi perdana menteri – September 2006 hingga September 2007.

Pada September 2012 , Abe kembali menerajui LDP dan kemudian membawa parti itu menang majoriti besar pada Disember.

Disebabkan masalah kesihatan beliau kemudian mengumumkan peletakan jawatannya pada 2020. – BERNAMA

Author

Laini MN

View all posts

View all posts


Wanita ini kongsi kisah ‘miracle of sedekah’ di gerai nasi lemak tepi jalan

CYBERJAYA: Sedekah adalah satu amalan yang mulia dan seringkali kita dengar bahawa dengan bersedekah, seseorang itu tidak mungkin menjadi miskin.

Baru-baru ini, seorang wanita dikenali Zairina Yuszairi berkongsi di Facebook kisah berkaitan ‘miracle of sedekah’ yang dilihat depan matanya sendiri.

“Lima minit tadi aku singgah beli nasi lemak tepi jalan. Kakak yg jual tu lebih kurang sebaya aku.

“Aku pelanggan ketiga yang beratur. Depan aku ada seorang brother dan kakak tu tengah sediakan beberapa bungkus nasi lemak untuk customer paling depan.

“Sempat la aku dengar sembang kakak tu dengan pelanggan depan sekali seorang perempuan. ‘Lambat sikit hari ni sebab anak kecik meragam sebelum keluar berniaga,’ kata peniaga itu seperti dikongsi Zairina.

Perbualan antara peniaga dan pelanggan pertama itu membuatkan Zairina beranggapan wanita yang berniaga nasi lemak itu dalam usaha menjana pendapatan tambahan buat dia sekeluarga.

“Nampak dia kelam kabut maybe sebab orang dah start beratur buat dia nak cepat uruskan bungkus untuk customer first tu. Aku tengok dekat 7 bungkus gak tapi sebab kakak tu seorang yang buat semua so kena tunggulah.

“Mungkin juga dia tak nak kehilangan pelanggan buatkan dia kelam kabut. Kalau lama sangat orang beratur dan tunggu, orang akan pergi. Kalau betul ini yang aku jangkakan, kesian kakak tu,” luahnya.

Tambah Zairina, dek kerana terlalu kelam-kabut, peniaga berkenaan tanpa sengaja terlanggar bekas telur mata yang diletaknya di atas meja.

“Tiba-tiba, dia terlanggar bekas telur mata kerbau atas meja. Terbarai semua jatuh ke tanah.

“Aku tengok muka dia penuh dengan kesedihan. Modal tak dapat, customer nak ada telur mata dlm nasi lemak pun dah tak ada.

“Aku dan brother yang berdiri depan tolong dia kutip dan kemaskan. Kami biarkan dia selesaikan urusan dengan pembeli pertama,” kongsi Zairina.

Namun, menurut Zairina tanpa disangka-sangka lelaki yang beratur di depannya itu seorang yang pemurah.

“Masa nak bayar, aku nampak brother tu keluarkan wallet. Aku nampak banyak not RM10 dan RM5 tapi dia keluarkan not RM50. Nasi lemak brother tu dalam RM6 je.

“Cik takda duit kecik?”, tanya kakak tu. “Saya ada ni je kak”, balasnya sedangkan aku nampak duit dalam wallet dia.

“Saya takda duit kecik, esok atau bila-bila cik boleh datang bayar”, balas kakak tu pada brother tu. Tiba-tiba, brother tu amik bungkusan nasi lemak yg dia bungkus then kata, “Takpa kak, tak perlu baki. Saya silap tadi. Saya nampak bekas telur tu dah nak jatuh tp sy x tolong alihkan ke tengah sikit. Rezeki kak la balance tu ganti semula telur mata yg jatuh tu”, brother tu senyum dan berjalan ke kereta,” kongsi Zairina.

Tambahnya, terdapat tiga pengajaran yang dipelajarinya menerusi kejadian itu iaitu dia percaya masih ada orang Melayu yang sayang pada bangsanya sendiri.

“Akan ada saudara seagama yang prihatin dan berhati mulia macam brother tu di sekeliling kita.

“Kedua, besarnya kekuasaan Allah SWT. Jangan kau sangka rezeki yg terlepas dari tanganmu akan pergi begitu sahaja. Akan ada rezeki lain yang tuhan gantikan tanpa kau sangka asalkan kau redha dengan setiap yang berlaku. Rezeki dan rahmat Allah luas.

“Ketiga, duit dalam poket kita bukan hak kita, tapi duit yang kau sedekahkah itu adalah milik kau sepenuhnya. Nak banyak harta di akhirat, buatlah pelaburan di dunia dengan bersedekah dan berinfaq. Profit and return bukan 2 atau 3 digit tapi infiniti,” katanya yang berharap kisah itu dapat dijadikan teladan.

Author

Diyana Rahip

View all posts

View all posts


PRU15: Khairy sahkan tidak bertanding di Rembau, beri laluan kepada Tok Mat

KUALA LUMPUR: Ahli Parlimen Rembau, Khairy Jamaluddin hari ini mengesahkan beliau tidak akan mempertahankan kerusi Parlimen Rembau pada Pilihan Raya Umum Ke-15 (PRU15).

Khairy yang juga Menteri Kesihatan berkata ia berikutan beliau telah diminta untuk memberikan laluan kepada Timbalan Presiden UMNO Datuk Seri Mohamad Hasan yang berhasrat untuk bertanding di kerusi berkenaan.

“Oleh kerana beliau (Mohamad) adalah Ketua UMNO Bahagian Rembau dan saya timbalan kepada beliau. Jadi beliau telah minta saya cari tempat lain la sebab dia kata dia nak bertanding di Rembau.

“Saya tidak ada halangan,” katanya pada sidang media selepas merasmikan penutupan Minggu Kesedaran Pendermaan Organ Peringkat Kebangsaan 2022 di sini hari ini.

Ditanya kerusi Parlimen yang mungkin diintai pada PRU15, penyandang kerusi Parlimen Rembau sejak 2008 itu berkata beliau tidak mempunyai persediaan atau idea untuk mencuba nasib di mana-mana kawasan Parlimen lain setakat ini.

“Saya tidak tahu kawasan lain. Saya berpolitik di Rembau lebih 20 tahun dan hampir 15 tahun saya jadi Ahli Parlimen Rembau. Sekarang saya kena berusaha sekiranya ada kawasan yang sanggup menerima saya. Atau senario terburuk, saya tidak bertanding tapi tiada masalah bagi saya,” katanya.

Sebagai orang parti, bekas Ketua Pemuda UMNO itu berkata beliau akan mengikut apa sahaja keputusan pucuk pimpinan UMNO dan Barisan Nasional (BN) berhubung calon PRU15 dan kerusi yang perlu ditandinginya. – BERNAMA


Piala Dunia FIFA Qatar 2022 capai kejayaan dalam segenap aspek – Penganjur

DOHA: Penganjuran Piala Dunia FIFA Qatar 2022 telah melakar satu kejayaan selain mencapai tahap kecemerlangan tertinggi mencakupi segenap aspek dan dalam sejarah penganjuran Piala Dunia, kata Setiausaha Agung Jawatankuasa Tertinggi bagi Penyampaian dan Legasi (SC), Hassan Al Thawadi.

Beliau berkata, edisi Piala Dunia ke-22 mempamerkan usaha Qatar yang mengagumkan terutama berjaya menghimpukan pelbagai lapisan masyarakat yang berbeza budaya dan agama dari seluruh dunia selain menyampaikan mesej keamanan melalui sukan, lapor Agensi Berita Qatar (QNA).

Al Thawadi berkata, kejohanan itu juga mencerminkan imej terbilang rantau ini dan keupayaan besar Qatar dalam menjayakan sebarang acara sukan.

Beliau berkata, Piala Dunia tahun ini satu daripada edisi Piala Dunia terbaik dari segi kehadiran peminat di dalam dan di luar stadium. – BERNAMA


Wanita didakwa tipu, tawar pakej umrah dan haji tanpa lesen

KUALA PILAH: Seorang wanita mengaku tidak bersalah di Mahkamah Majistret di sini hari ini atas tiga pertuduhan menipu dan menawarkan pakej umrah serta haji tanpa lesen yang sah.

Bagi pertuduhan pertama, Nur Zaidani Akmal Abdul Majid, 39, didakwa memperdaya seorang warga emas berusia 61 untuk memindahkan wang RM14,000 sebagai bayaran pakej umrah dan haji bagi tahun ini.

Dia dituduh mengikut Seksyen 420 Kanun Keseksaan yang memperuntukan hukuman penjara tidak kurang setahun dan tidak lebih 10 tahun dengan sebat dan denda jika sabit kesalahan.

Bagi pertuduhan kedua, Nur Zaidani Akmal didakwa menawarkan pakej umrah tanpa memegang lesen yang dikeluarkan Kementerian Pelancongan, Seni dan Budaya.

Pertuduhan itu mengikut Seksyen 5 (2) Akta Industri Pelancongan yang membawa hukuman denda tidak melebihi RM500,000 atau penjara tidak lebih 10 tahun atau kedua-duanya jika sabit kesalahan.

Dia turut didakwa menawarkan pakej haji tanpa lesen pengelola jemaah haji yang dikeluarkan Lembaga Tabung Haji dan pertuduhan dikemukakan di bawah Seksyen 27 (1) (a) Akta Tabung Haji 1995 yang memperuntukkan denda tidak kurang RM100,000 atau penjara tidak lebih setahun atau kedua-duanya sekali bagi kesalahan pertama.

Ketiga-tiga perbuatan itu didakwa dilakukan di sebuah premis di Tanjung Ipoh, Kuala Pilah, antara pukul 8.46 pagi hingga 9.52 malam, pada 27 Disember 2022 hingga 27 Jan lepas.

Kes dikendalikan Timbalan Pendakwa Raya Peh Fong Xi manakala tertuduh tidak diwakili peguam.

Majistret Saiful Sayoti membenarkan Nur Zaidani Akmal diikat jamin sebanyak RM11,500 bagi ketiga-tiga pertuduhan itu dengan seorang penjamin dan sebutan semula kes pada 3 April ini. – BERNAMA


UMNO Bahagian Arau digantung atas sebab disiplin – Isham

KUALA LUMPUR: Majlis Tertinggi (MT) UMNO malam ini menggantung UMNO Bahagian Arau selepas melanggar perlembagaan parti, kata Ketua Penerangan UMNO, Isham Jalil.

Beliau berkata, MT UMNO akan melantik ketua pentadbir bagi bahagian itu secepat mungkin.

“Kita akan lantik ketua pentadbir secepat mungkin. Senarai calon itu akan dibincangkan…keputusan Majlis Tertinggi adalah menggantung mereka atas sebab-sebab disiplin melanggar Perlembagaan UMNO,” katanya.

Beliau berkata demikian kepada pemberita selepas menghadiri Mesyuarat MT UMNO bagi bulan Januari yang dipengerusikan Presiden UMNO Datuk Seri Dr Ahmad Zahid Hamidi di sini malam ini.

Ketua UMNO Bahagian Arau sebelum ini Datuk Seri Shahidan Kassim dan isterinya yang juga Ketua Wanita UMNO bahagian itu Datin Seri Shamsiah Yassin dilucutkan keahlian UMNO selepas melanggar perlembagaan parti.

Dalam pada itu, beliau berkata, penggantungan keahlian bekas ahli MT UMNO, Datuk Seri Tajuddin Abdul Rahman berkuat kuasa hari ini selepas rayuannya ditolak.

“Ada rayuan daripada Datuk Tajuddin…hari itu dia digantung jadi rayuan dia telah ditolak. Penggantungan berkuat kuasa hari ini,” katanya.

Pada 2 Oktober tahun lepas, media melaporkan Ketua UMNO Bahagian Alor Setar Datuk Mohd Yusof Ismail mengesahkan beliau serta bekas Ahli Parlimen Pasir Salak Tajuddin digantung keahlian parti selama enam tahun.

Dalam pada itu, Setiausaha Agung UMNO, Datuk Seri Ahmad Maslan menerusi akaun Twitternya berkata, perkara utama yang dibincangkan pada mesyuarat MT malam ini adalah berhubung perincian jadual Perhimpunan Agung UMNO yang akan berlangsung pada 11 hingga 14 Januari ini.

Beliau berkata, taklimat Presiden akan diadakan pada 2.30 petang, 11 Jan di Dewan Merdeka, Pusat Dagangan Dunia (WTC) di sini. – BERNAMA


‘Menjawablah di akhirat kelak!’ – Radzi Jidin

CYBERJAYA: Bekas Menteri Kanan Pendidikan, Datuk Mohd Radzi Md Jidin mahu penyebar fitnah yang mendakwa beliau terlibat dengan rasuah dalam satu projek rundingan terus bernilai RM80 juta untuk tampil memohon maaf.

Radzi menerusi hantaran video di Facebooknya, menegaskan tuduhan yang dilemparkan itu sangat besar serta boleh menjejaskan imejnya.

“Ini satu fitnah yang besar dan kepada penyebar, ya anda mungkin gembira kerana ia sudah tular tetapi itu gembira di dunia.

“Menjawablah di akhirat kelak. Ini satu perbuatan yang cukup jahat,” katanya.

Radzi turut menjelaskan bahawa isterinya, Datin Balkis Zakarian bukan daripada keturunan kerabat diraja ataupun tengku dan tidak pernah sama sekali terlibat dalam urusan kementerian.

“Nama isteri saya, Balkis binti Datuk Syeikh Haji Zakaria bin Ahmad Wan Besar. Kalau sahabat-sahabat di Kedah, pasti mengenali salah seorang ulama besar yang menerbitkan buku dan kerap bersiar di radio ketika itu. Jadi, inilah isteri saya.

“Isteri saya ini kalau nak tahu, dia tidak pernah terlibat dengan urusan kementerian. Sebagai contoh, sewaktu Perintah Kawalan Pergerakan (PKP) apabila ditanya mengenai tarikh sekolah akan dibuka bila dan saya jawab, tunggu pengumuman di TV.

“Ini adalah contoh bahawa kami tegas dan tidak ada penglibatan isteri saya langsung,” tegasnya.

Justeru, Radzi menasihatkan penuduh dan penyebar untuk bertaubat kerana tuduhan tersebut memberikan kesan yang amat besar.

Tambahnya, fitnah lebih bahaya daripada membunuh dan tindakan tersebut seperti mahu membunuh karakternya.

“Saya doakan yang terbaik untuk sahabat semua dan mohon sahabat semua doa yang terbaik juga untuk saya serta keluarga walau kita dizalimi sedemikian rupa,” ujar Radzi.

Sebelum ini, Radzi menafikan beliau telah meluluskan projek rundingan terus percetakan buku J-Qaf untuk prasekolah dengan rasuah melibatkan lebih RM80 juta.

Malah, tuduhan dalam mesej WhatsApp yang tular baru-baru ini yang turut mengaitkan dirinya dan isteri dengan percetakan buku J-Qaf untuk prasekolah adalah tidak benar.

Author

Nurul Ain Japri

View all posts

View all posts


Tumpuan saya untuk terus berkhidmat kepada negara – Tengku Zafrul

KUALA LUMPUR: Tengku Datuk Seri Zafrul Abdul Aziz berkata keputusannya untuk memasuki arena politik adalah satu keputusan yang sukar tetapi amat diperlukan untuk beliau terus berkhidmat kepada negara.

Dalam satu wawancara dengan Cable News Network (CNN), beliau berkata selaku seorang senator sekarang ini tempoh perkhidmatannya terhad kepada enam tahun sahaja.

“Jika anda mahu terus berkhidmat untuk negara, anda perlulah menyertai politik secara aktif.

Tumpuan saya sekarang ialah meneruskan pembaharuan fiskal dan untuk meneruskan dalam jangka masa panjang saya memutuskan untuk memasuki arena politik dan memainkan peranan dalam sebuah parti politik,” katanya.

Walaupun keputusan itu mungkin bukan sesuatu yang popular, Tengku Zafrul berkata ia keputusan yang tepat dan adalah penting rakyat memahami mengapa keputusan seperti itu perlu dibuat.

“Anda perlu melakukannya. Tiada pilihan untuk itu.  Masalahnya apabila membuat satu keputusan sukar anda tidak mempunyai masa dan cara terbaik ialah menyuarakannya secara elok.

Kami memerlukan pengurusan pihak berkepentingan yang lebih mantap dan kami telah melakukannya serta kami membuat banyak keputusan sukar, terutamanya semasa krisis, krisis COVID-19. Jadi saya fikir komunikasi adalah kuncinya dan yang terbaik juga ialah menumpukan kepada pembaharuan negara,” katanya. – BERNAMA


Tiada unsur songsang dalam kempen ‘Kalih Bagi Sama’ – Mahdzir Khalid

KUALA LUMPUR: Pengerusi Badan Perhubungan UMNO Kedah, Datuk Seri Mahdzir Khalid memberi jaminan tiada unsur yang menyimpang dalam kempen ‘Kalih Bagi Sama’.

Kempen berkenaan adalah sebahagian daripada inisiatif Barisan Nasional (BN) dan Pakatan Harapan (PH), dalam usaha merampas Kedah dari tangan Perikatan Nasional (PN).

Datuk Seri Mahdzir berkata, kempen itu juga tidak melanggar amalan demokrasi di negara ini.

“Di mana songsangnya kempen ‘Kalih Bagi Sama’?

“Istilah songsang tak ada apabila tiba kempen pilihan raya. Kita guna ‘Kalih Bagi Sama’ kerana ia adalah hak parti untuk berkempen.

Kita tawarkan kepada rakyat Kedah jika undi BN dan PH, makna sama undi kerajaan di Persekutuan,” katanya pada sidang media selepas Mesyuarat Jawatankuasa Khas UMNO Kedah di Alor Setar, lewat malam tadi.

Mahdzir berkata, kempen itu juga adalah tawaran diberikan BN dan PH kepada rakyat Kedah yang mahu melihat pentadbiran negeri dan Persekutuan selari.

“Hala tuju yang sama memungkinkan lebih banyak pembangunan dapat dibawa ke negeri Kedah, demi manfaat rakyat “ katanya.

Kempen ‘Kalih Bagi Sama’ baru-baru ini menerima kecaman Menteri Besar Kedah, Datuk Seri Muhammad Sanusi Md Nor yang mendakwa, ia adalah perbuatan bertentangan amalan demokrasi di negara ini.

Bagaimanapun, mengulas mengenai manifesto yang akan digunakan gabungan BN-PH sempena Pilihan Raya Negeri (PRN) akan datang, Mahdzir berkata, tawaran itu akan merangkumi pelbagai aspek demi memastikan kesejahteraan rakyat diutamakan.

Katanya, semua tawaran tersebut akan dimuktamadkan BN serta PH dalam tempoh terdekat ini, dan diyakini mampu memberi keyakinan kepada pengundi dalam membuat pilihan.

“Antara intipati manifesto yang dibincangkan adalah tawaran kepada wanita serta golongan belia, selain aspek kesejahteraan rakyat membabitkan sektor ekonomi, pertanian, pendidikan dan sukan.

“Kita akan bawa tawaran ini untuk diputuskan BN dan PH minggu depan. Jika kedua-dua pihak terima, maka kita akan bentangkan kepada rakyat pada PRN kali ini,” katanya.

Dalam perkembangan sama, beliau menegaskan mengenai pembahagian kerusi antara kedua-dua pihak, beliau memaklumkan proses rundingan kini berada di peringkat akhir dan bakal dimuktamadkan pada kadar segera.

“Pembahagian kerusi sudah masuk pusingan akhir, cuma ada dua kerusi berlaku pertindihan dan kita serah pada Pusat untuk menentukan siapa yang bakal bertanding. Bagi kerusi lain, kita sudah capai persefahaman.

“Pembahagian di setiap kerusi Dewan Undangan Negeri (DUN) menyaksikan BN dan PH ada wakil di setiap kawasan Parlimen. Ini bagi menunjukkan semangat perpaduan antara kita pada PRN ini,” katanya.

Author

Tun Puteh Wanti

View all posts

View all posts


Isu madrasah ‘militan’: Tutup pusat guna nama agama, burukkan imej Islam

KUALA LUMPUR: Aktivis masyarakat, Abdul Hadi Mohd Ali menggesa pihak berkuasa menghentikan operasi pusat agama yang menggunakan nama Islam tetapi melakukan perkara menyebabkan Islam itu dipandang hina.

Abdul Hadi memberitahu isu jenayah penderaan fizikal dan mental membabitkan institusi begini atas nama tahfiz, maahad, madrasah bukan perkara asing dalam masyarakat.

“Hampir setiap masa kita dengar atau baca perlakuan bertentangan berlaku di premis berkenaan walaupun mereka cuba menyembunyikan perkara itu daripada umum.

“Ia menjadi barah yang jika tidak dirawat boleh membinasakan generasi masa depan negara, apa yang berlaku di madrasah dera pelajar ala militan itu adalah isu kepentingan awam. Disiasat tidak berdaftar, anehnya kenapa ia boleh tumbuh melata bertahun-tahun. Apabila berkuasa tutup mata ke?

“Sedangkan Islam mengutamakan pencegahan, selamatkan terlebih dahulu ratusan penghuni yang lain, saya gesa madrasah ini ditutup,” katanya kepada MEDIA VARIASI.

Beliau mengulas mengenai isu seorang pemuda menyangkakan madrasah dikatakan sebuah pusat pemulihan namun, ibarat neraka sehingga hampir meragut nyawa selepas melalui pengalaman ngeri selama empat bulan.

“Apakah tujuan sebenar institusi ini wujud? Apakah institusi sedia ada diwujudkan oleh pihak kerajaan tidak mencukupi atau tidak diperlukan lagi? Kenapa perkara penderaan ini terjadi sedangkan institusi yg berteraskan agama sepatutnya berteraskan al-Quran dan sunnah mendidik secara berhikmah?” katanya.

Sementara itu, beliau juga mencadangkan kaedah atau pendekatan yang lebih rasional bagi menangani segera isu ini secara berkesan.

“Sudah tiba masanya pihak penguatkuasaan membanteras institusi, madrasah, pondok, pusat perlindungan, pusat jagaan dan berkaitan menggunakan nama agama.

“Kakitangan institusi berdaftar juga haruslah menjalani saringan kesihatan mental dan tapisan keselamatan seperti sejarah lampau jika ada rekod jenayah sebelum diterima bekerja, dan dirujuk kepada pihak berkuasa dipertanggungjawabkan untuk rujukan dan pemantauan,” katanya.

Author

Fhatihah Zakinan

View all posts

View all posts


Rasai suasana sebenar industri makanan Korea Selatan di K-Food Fair 2022

KUALA LUMPUR: Orang ramai berpeluang merasakan suasana sebenar industri makanan Korea Selatan menerusi acara K-Food Fair 2022 yang diadakan di Royale Chulan Hotel, Kuala Lumpur pada Rabu dan Khamis.

Acara yang berlangsung dua hari ini merupakan acara yang dibawakan Perbadanan Agro-Perikanan dan Makanan Korea Cawangan Malaysia (aT) di Republik Korea dengan kerjasama Kementerian Pertanian, Makanan dan Hal Ehwal Luar Bandar Korea Selatan.

Untuk rekod, aT merupakan agensi kerajaan yang diasaskan pada tahun 1967 yang diamanahkan dengan promosi perdagangan, eksport, dan pemasaran makanan dan minuman Korea di seluruh dunia.

Di bawah arahan Kementerian Pertanian dan Makanan dan Hal Ehwal Luar Bandar, misi aT adalah untuk mempromosikan produk makanan Korea dan menyokong eksport mereka ke seluruh dunia.

Selain dapat merasai pelbagai juadah berkaitan masyarakat Korea Selatan, orang ramai juga berpeluang mendalami kemeriahan budaya masyarakat di sana dengan mencuba pakaian tradisional, Hanbok.

Melalui penyertaan dalam pameran utama, menambah baik reka bentuk pembungkusan, pengiklanan dan inisiatif lain, aT meningkatkan kebiasaan makanan dan produk Korea serta memenuhi pasaran pengguna global.

Dengan tagline ‘Di mana sahaja, bersama K-Food’, acara ini juga membina dan memupuk hubungan antara pengilang, pengeksport dengan pengimport dan pengedar.

Antara makanan daripada syarikat industri makanan Korea Selatan yang dipamerkan di acara ini adalah seperti berikut:

Author

Faridah Amiratul

View all posts

View all posts


COVID-19: Waspada penularan semula, usah terburu-buru terima pengembara China

KUALA LUMPUR: Kerajaan tidak perlu terburu-buru untuk menerima kedatangan pengembara dari China terutamanya pelancong sebagai langkah berjaga-jaga bagi mengelakkan penularan COVID-19 secara besar-besaran.

Pakar Perubatan Kesihatan Masyarakat dan Ekonomi Kesihatan Fakulti Perubatan, Universiti Kebangsaan Malaysia (UKM), Prof Dr Sharifa Ezat Wan Puteh berkata, kerajaan perlu terlebih dahulu melihat kepada perkembangan semasa berkaitan jangkitan wabak itu bagi mengelakkan kemasukkan varian yang belum pernah ditemukan dan seterusnya memudaratkan negara.

“Kemungkinan untuk varian baharu masuk dalam negara adalah tinggi, tambahan lagi kita menghampiri musim perayaan (Tahun Baharu Cina) jadi susah untuk kita kawal pergerakan.

“Jadi, kerisauannya adalah jika mereka bawa kes-kes itu ke Malaysia bersama-sama dengan varian baharu yang kita tak kenal pasti lagi,” katanya kepada Bernama.

China dilapor akan membuka semula sempadannya pada 8 Jan 2023 selepas hampir tiga tahun ditutup berikutan pandemik COVID-19, namun timbul kebimbangan apabila berlaku lonjakan ketara kes COVID-19 di negara itu baru-baru ini.

Penasihat Pertubuhan Kesihatan Awam Malaysia, Datuk Dr Zainal Ariffin Omar pula berpendapat, belum timbul keperluan mengadakan sekatan kepada pelancong dari negara tembok besar itu, namun pihak Kementerian Kesihatan (KKM) bersama-sama syarikat penerbangan perlu mengadakan pengawasan yang ketat.

“Pertimbangkan langkah ketat kemasukan pengembara dari China dan jangan leka, bagi yang ingin masuk (ke Malaysia) perlu lengkap vaksinasi dan lakukan ujian COVID-19 seeloknya ujian PCR,” katanya.

Dr Zainal turut menyarankan agar kerajaan meningkatkan kadar penerimaan dos penggalak bagi vaksinasi COVID-19 dalam kalangan rakyat Malaysia sebagai langkah berjaga-jaga mengekang penularan wabak itu.

Menurutnya kadar liputan bagi dos penggalak pertama dan kedua yang masih rendah dalam negara mampu mendatangkan risiko, iaitu mengambil kira kemungkinan tahap imunisasi masyarakat yang semakin menurun.

Berdasarkan data laman web KKMNOW setakat 12 tengah hari tadi sejumlah 16,278,669 atau 49.8 peratus daripada populasi negara ini telah mengambil dos penggalak pertama, manakala cuma 629,215 atau 1.9 peratus dari populasi sama memilih mendapatkan dos penggalak kedua.

Dalam masa sama, Presiden Persatuan Hotel Bajet dan Bisnes Malaysia (MyBHA), Dr Sri Ganesh Micheil berkata, negara tidak seharusnya melarang pergerakan mana-mana pengembara terutamanya pelancong dari luar negara.

Katanya, kerajaan melalui agensi di bawah KKM serta Kementerian Pelancongan, Seni dan Budaya perlu mengambil tindakan bersiap siaga dalam memastikan industri perhotelan dan pelancongan  selamat serta terjamin.

Jurucakap Malaysia Airlines ketika dihubungi menyatakan komitmen syarikat penerbangan itu untuk kekal patuh pada syarat yang telah ditetapkan oleh kerajaan dan penguat kuasa dari semasa ke semasa bagi memastikan keselamatan serta kesejahteraan penumpang terpelihara.

Sementara itu, pakar Kesihatan Awam Universiti Malaya, Prof Dr Moy Foong Ming berkata, orang ramai perlu mematuhi langkah pencegahan sedia ada seperti memakai pelitup muka terutamanya di kawasan yang sesak dan pengudaraan kurang baik, memastikan status vaksinasi sentiasa dikemas kini dan mengekalkan gaya hidup sihat supaya mempunyai imuniti tubuh yang baik.

“Orang ramai juga boleh mengamalkan TRIIS (ujian, lapor, asing, maklum, cari) jika ada simptom seperti selesema,” katanya. – BERNAMA


Keluarga Diraja Johor kurnia 228 lembu untuk ibadah korban

JOHOR BAHRU: Sebanyak 228 ekor lembu telah dikurniakan untuk ibadah korban oleh Keluarga Diraja Johor kepada golongan sasar di negeri ini bersempena Aidiladha.

Menteri Besar Johor, Datuk Onn Hafiz Ghazi berkata kurniaan berkenaan diharapkan dapat menceriakan setiap penerima dan keluarga masing-masing.

“Menjunjung setinggi-tinggi kasih atas perkenan Sultan Johor Sultan Ibrahim Sultan Iskandar, Permaisuri Johor Raja Zarith Sofiah Sultan Idris Shah, Pemangku Raja Johor Tunku Mahkota Ismail Sultan Ibrahim dan seluruh Keluarga Diraja Johor atas perkenan mengurniakan 228 ekor lembu kepada Bangsa Johor.

“Patik dan seluruh Bangsa Johor termasuk warga Machap mendoakan Tuanku serta Keluarga Diraja Johor dilindungi Allah, dilimpahi rahmat, kemuliaan serta dikurniakan kesihatan yang baik, dilanjutkan usia serta memerintah Johor dengan makmur dan sejahtera,” katanya yang juga Ahli Dewan Undangan Negeri Machap menerusi hantaran di laman Facebooknya hari ini. – BERNAMA


53 trak bantuan tambahan menyeberang ke Gaza – Bulan Sabit Merah Palestin

PERSATUAN Bulan Sabit Merah Palestin berkata pada Sabtu bahawa 53 trak bantuan tambahan memasuki Genting Gaza melalui sempadan Rafah dengan Mesir.

Kumpulan kemanusiaan berkata, trak itu membawa bekalan penting, termasuk bekalan ubat dan perubatan, barangan makanan, air dan bekalan bantuan.

Ia menambah bahawa barangan itu menyumbang untuk memenuhi keperluan mendesak penduduk yang terjejas di Gaza.

Sejak permulaan kemasukan trak bantuan ke Gaza pada 21 Oktober lalu, sebanyak 904 trak bantuan telah dibenarkan masuk. Tetapi jumlah itu jauh daripada memenuhi keperluan mereka yang terjejas oleh serangan Israel ke atas enklaf itu.

Tentera Israel masih menghalang kemasukan bahan api ke Gaza.

Di bawah sekatan 16 tahun Israel ke atas Gaza, 500 trak barangan, termasuk 45 trak bahan api, pernah memasuki Gaza setiap hari, tetapi semuanya terhenti sejak tercetusnya pertempuran di Gaza pada 7 Oktober. Ia menyebabkan Gaza kekurangan semua komoditi asas yang amat teruk, termasuk bahan api yang sangat diperlukan untuk hospital.

Israel telah melancarkan serangan udara dan darat tanpa henti ke atas Genting Gaza – termasuk hospital, kediaman, dan rumah ibadat – sejak serangan rentas sempadan oleh kumpulan pejuang Palestin, Hamas, pada 7 Oktober.

Sekurang-kurangnya 11,078 rakyat Palestin telah terbunuh, termasuk 4,506 kanak-kanak dan 3,027 wanita.

Angka kematian Israel hampir 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


3,000 surat tawaran IPT MARA dikeluarkan setakat ini

KUCHING: Hampir 3,000 surat tawaran untuk melanjutkan pelajaran ke institut pengajian tinggi MARA tahun ini telah dikeluarkan secara terus kepada pelajar yang layak menerusi Karnival Institusi Pendidikan MARA (IPMA) 2022, kata Timbalan Menteri Pembangunan Luar Bandar II Datuk Hasbi Habibollah.

Beliau berkata surat tawaran yang dikeluarkan terdiri daripada pelbagai peringkat program pendidikan seperti program diploma, ijazah sarjana muda dan sarjana, malah ada juga tawaran untuk belajar ke luar negara.

Beliau seterusnya menyeru anak Sarawak untuk merebut peluang bagi mendapat maklumat mengenai laluan pendidikan dan kemudahan yang disediakan MARA.

“Anak Sarawak perlu rebut peluang ini agar dapat meningkatkan tahap akademik masing-masing, sekali gus mampu menyumbang kepada perubahan sosioekonomi keluarga kelak,” katanya ketika ditemui selepas menghadiri Karnival IPMA 2022 di sini hari ini.

Menurutnya Karnival IPMA telah diadakan sejak 18 Jun lepas, di Sabah, Negeri Sembilan, Kuala Lumpur, Terengganu, Kelantan, Pahang dan Perak.

Hasmi berkata minggu ini karnival berkenaan diadakan serentak di tiga lokasi iaitu Plaza Merdeka, Kuching, Plaza Angsana (Johor) dan Aman Central (Kedah) sebagai penutup tirai siri jelajah promosi IPMA 2022.

Karnival IPMA memberi pendedahan kepada pelajar-pelajar lepasan Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) 2021 mengenai peluang melanjutkan pengajian ke peringkat yang lebih tinggi melalui fasiliti pendidikan yang disediakan MARA.

Sejumlah 24 pempamer terlibat dalam Karnival IPMA 2022 dan karnival hari ini turut menyaksikan majlis penyampaian sijil penghargaan kecemerlangan kepada beberapa pelajar Maktab Rendah Sains MARA (MRSM) di Sarawak yang mendapat keputusan yang cemerlang dalam SPM 2021.

Sementara itu Hasbi berkata Sarawak ketika ini sudah mempunyai tiga MRSM, dan dua lagi sedang diusahakan.

Beliau berkata MRSM di Bintulu yang merupakan tajaan sepenuhnya syarikat Petronas sudah siap kira-kira 90 peratus, dan ia dijangka siap sepenuhnya tahun depan, manakala sebuah lagi sedang dirancang untuk dibangunkan di Lawas.

Tiga MRSM di Sarawak ketika ini terletak di Kuching, Betong dan Mukah. – BERNAMA


Cederakan teman wanita: Pemain bola sepak Liga Super akan dituduh di mahkamah hari ini

KUALA LUMPUR: Seorang pemain bola sepak Liga Super yang ditahan sebelum ini kerana dipercayai menyebabkan kecederaan terhadap teman wanitanya akan dituduh di Mahkamah Petaling Jaya hari ini.

Ketua Polis Daerah Petaling Jaya, ACP Mohamad Fakhrudin Abdul Hamid ketika dihubungi Bernama mengesahkan perkara itu.

Pemain bola sepak berusia 30 tahun yang beraksi dalam kempen Liga Malaysia bersama pasukan Sabah FC itu dipercayai melakukan kekasaran terhadap teman wanitanya selepas berselisih faham di dalam sebuah bilik hotel di Petaling Jaya, 7 Jun lepas.

Mohamad Fakhrudin dalam kenyataan sebelum ini berkata, suspek yang pernah menyarung jersi kebangsaan itu telah menyebabkan kecederaan di bahagian badan teman wanitanya selain telefon bimbit mangsa turut mengalami kerosakan.

Kes disiasat mengikut Seksyen 323/427 Kanun Keseksaan yang membawa hukuman penjara maksimum lima tahun atau denda atau kedua-dua sekali, jika disabitkan kesalahan. – BERNAMA


10 rakyat Palestin terbunuh dalam serangan udara Israel di selatan Gaza

GAZA, Palestin: Sekurang-kurangnya 10 rakyat Palestin terbunuh Khamis dalam serangan udara Israel yang menyasarkan sebuah rumah di kawasan Al-Qarara Khan Younis di selatan Genting Gaza.

Beberapa yang lain cedera dalam serangan itu, lapor Palestine TV.

“Pesawat pejuang Israel juga menyasarkan sebuah apartmen kediaman di barat Rafah di selatan Gaza, manakala serangan udara sengit dilaporkan di kawasan kejiranan Sheikh Radwan di Bandar Gaza,” kata agensi berita rasmi WAFA.

Ini berlaku selepas jurucakap tentera Israel, Avichai Adraee memperbaharui amarannya kepada penduduk Gaza, menyeru mereka untuk bergerak ke selatan demi keselamatan mereka.

Pejabat media kerajaan di Gaza telah berulang kali melaporkan serangan ke atas jalan raya yang diisytiharkan Israel “selamat” ke arah selatan Genting Gaza.

Israel telah melancarkan serangan udara dan darat tanpa henti ke atas Genting Gaza sejak serangan rentas sempadan oleh kumpulan pejuang Palestin Hamas pada 7 Oktober.

Sekurang-kurangnya 11,500 rakyat Palestin telah terbunuh sejak itu, termasuk lebih 7,800 wanita dan kanak-kanak, dan lebih 29,200 cedera, menurut angka terkini daripada pihak berkuasa Palestin.

Beribu-ribu bangunan, termasuk hospital, masjid dan gereja, juga telah rosak atau musnah.

Angka kematian Israel, sementara itu, adalah sekitar 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


‘Cameo paling tak disangka, sebijik pak dia!’ – Bakat, kecantikan anak Malique buat ramai terpegun

BARU-BARU ini, video memaparkan anak perempuan penyanyi rap popular, Malique tular di platform TikTok dan menarik perhatian ramai.

Difahamkan, anak perempuan Malique yang bernama Inca Medina menjadi cameo dalam video akustik ayahnya berjudul, Sedih Hati.

Susulan itu, ramai berasa terpegun melihat anak perempuannya yang kini sudah menjadi seorang remaja yang cantik.

Bukan saja kecantikan Inca Medina meraih perhatian, malah bakat yang dimiliki juga dipuji ramai dan netizen merasakan bakat itu datang dari ayahnya juga.

Dapat dilihat, sewaktu Medina tersenyum di akhir video, wajahnya sangat seiras dengan Malique, lagi-lagi lesung pipit yang dimiliki anak beranak itu.

Rata-rata netizen yang meninggalkan komen terpegun melihat wajah Inca Medina dan ramai tidak menyangka kini anak Malique sudah pun bergelar seorang remaja. – Beautifulnara

Author

Media Variasi

View all posts

View all posts


SPRM ‘terikat’ jika di bawah Parlimen, hanya tanggapan semata-mata – Rais

KUALA LUMPUR: Dakwaan jika Suruhanjaya Pencegahan Rasuah Malaysia (SPRM) diletakkan di bawah tanggungjawab Parlimen akan ‘terikat’ dengan arahan politik, hanyalah tanggapan semata-mata, kata Pengerusi Jawatankuasa Khas Kabinet Mengenai Anti Rasuah (JKKMAR), Tan Sri Dr Rais Yatim.

Beliau berkata, ini berikutan JKKMAR sudah boleh menyoal atau membawa sebarang usul dan cadangan bagi menambah baik agensi berkenaan.

“Tinggal lagi kita nak formulisasikan beberapa tanggungjawab yang lebih jelas. Ini kerana pencegahan rasuah akan menjadi lebih bahaya jika diletakkan dibawah kuasa eksekutif dalam tempoh yang lama kerana akan bertembung dengan konsep akauntabiliti.

“Akauntabiliti pada Parlimen tadi selaras dengan akauntabiliti Kabinet terhadap Parlimen, jadi apa salahnya sekiranya SPRM itu bertanggungjawab pada Parlimen,” katanya ketika ditemui pemberita di sini hari ini.

Terdahulu, beliau yang juga Yang Dipertua Dewan Negara merasmikan Majlis Persidangan Simposium Parlimen Malaysia Forum Antirasuah Senator bersama SPRM di sini.

Hadir sama, Timbalan Ketua Pesuruhjaya (Pencegahan) Datuk Seri Norazlan Mohd Razali, Timbalan Pengerusi JKKMAR Senator, Fadhlina Sidek dan Pengerusi Pertubuhan Berita Nasional Malaysia (BERNAMA), Senator Datuk Ras Adiba Radzi.

Rais berkata, JKKMAR perlu diberi lebih peranan menerusi Seksyen 14 Akta Suruhanjaya Pencegahan Rasuah Malaysia.

“Kami (JKKMAR) bukan nak menentukan hal-hal kecil dalam pentadbiran, kalau Parlimen boleh buat undang-undang kenapa tidak boleh buat pengawasan antirasuah ini,” katanya.

Sebelum ini terdapat gesaan pelbagai pihak yang mencadangkan supaya SPRM diletakkan di bawah seliaan Parlimen bagi memastikan proses semak dan imbang agensi itu lebih bebas serta telus.

Pada 29 September lepas, Ketua Pesuruhjaya SPRM Tan Sri Azam Baki berkata beliau terbuka dengan cadangan agensi itu diletakkan di bawah Parlimen namun perkara itu mungkin akan menyebabkan agensi tersebut terikat dengan arahan yang ditetapkan oleh ahli politik. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tommy sudah ada bayangan kesebelasan utama TFC

KUALA NERUS:  Ketua Jurulatih Terengganu FC (TFC), Tomislav Steinbruckner mengakui sudah mempunyai bayangan kesebelasan utama pasukan menjelang sepak mula musim baharu Liga Malaysia (Liga-M) yang dijadual bermula 24 Februari ini.

Jurulatih kelahiran Croatia yang lebih mesra dipanggil ‘Tommy’ berkata, beliau masih mahu menilai prestasi pemain dalam empat siri perlawanan persahabatan di Thailand bermula esok hingga 13 Feb ini sebelum memuktamadkan skuad naib juara Liga Super musim lalu itu.

Menurut Tommy, beliau juga masih mencari seorang lagi tonggak serangan tengah bagi membantu membuka ruang untuk penyerang pasukan melakukan penyudahan.

“Tetapi jelas bukan mudah mencari pemain seperti itu terutama dalam kalangan pemain tempatan,” katanya ketika ditemui pada sesi latihan di Kompleks Gong Badak, di sini, hari ini.

Dalam pada itu, katanya, skuad Penyu akan melalui empat siri perlawanan persahabatan di Thailand termasuk satu perlawanan dengan sebuah kelab Liga Denmark, Odense Boldklub FC, yang bakal menjadi ujian sebenar dalam menilai keserasian dan prestasi skuad TFC.

Selain perlawanan dengan Odense Boldklub FC, TFC juga akan bertemu dengan tiga kelab dari Thailand iaitu  Rajpracha FC, Bangkok FC dan Chonburi FC.

Musim ini, TFC menyenaraikan lima tonggak import baharu iaitu Ivan Mamut dan Damagoj Pusic dari Croatia, Sony Norde (Haiti), Adisak Kraisorn (Thailand) dan Surdor Kulmatov (Uzbekistan).

Selain itu, naib juara Piala FA musim lalu itu, mengekalkan empat pemain import sedia ada iaitu Habib Haroon (Bahrain), Argzim Redzovic (Montenegro), Jordan Mintah (Ghana) dan pemain kebangsaan Filipina, Luke Woodland. – BERNAMA


Logo burung Twitter akan ditukar, kata Elon Musk

PEMILIK Twitter, Elon Musk berkata pada Ahad bahawa platform media sosial itu akan menukar logonya, mengucapkan selamat tinggal kepada “semua burung.”

“Dan tidak lama lagi kami akan mengucapkan selamat tinggal kepada jenama twitter dan, secara beransur-ansur, semua burung,” kata Musk dalam hantaran tweetnya, menambah dalam catatan berasingan bahawa “jika logo X yang cukup baik disiarkan malam ini, kami akan membuat siaran langsung di seluruh dunia esok.”

Usahawan jutawan itu kemudian menulis bahawa dia mahu logo baharu itu “menjelmakan ketidaksempurnaan dalam diri kita semua yang menjadikan kita unik.”

Like this but X pic.twitter.com/PRLMMA2lYl

— Elon Musk (@elonmusk) July 23, 2023

Pada penghujung Oktober 2022, Musk memuktamadkan pengambilalihan Twitter bernilai AS$44 bilion, sebuah syarikat Amerika Syarikat (AS) yang diasaskan pada 2006, dan beribu pejabat di San Francisco, California.

Twitter Corporation tidak lagi wujud sebagai syarikat berasingan hasil penggabungannya dengan X Corp. yang diasaskan oleh Musk pada 2006.

Pada awal Jun, Musk membayangkan dia sedang mempertimbangkan penjenamaan semula Twitter untuk melancarkan potensi penuh platform itu.

Author

Taufik Asmady Abdul Aziz

View all posts

View all posts


Kesihatan usus penting cegah penuaan awal dan stabilkan emosi – Pakar

KUALA LUMPUR: Usus yang sihat berkait rapat dengan kesihatan tubuh kerana ia mampu menyerap sumber nutrien penting daripada makanan dan memastikan sistem pertahanan badan berfungsi dengan baik.

Meskipun kebanyakan penyakit berkaitan usus tidak membawa maut, namun ia boleh memberi kesan buruk kepada kualiti hidup sekiranya penyakit berkenaan kerap berlaku dan berpanjangan.

Usus secara asasnya boleh dibahagikan kepada dua bahagian utama iaitu usus kecil dan usus besar.

Usus kecil adalah organ penghadaman dan berfungsi untuk mencernakan makanan, manakala usus besar atau kolon bekerja untuk menyerap air serta mineral dari makanan yang dimakan, serta menyingkirkan sisa buangan (najis).

USUS SIHAT

Menurut Pakar Perunding Gastroenterologi dan Hepatologi dari Pusat Perubatan Sunway Velocity (SMCV), Dr Tan Yu Peng, mengekalkan kesihatan usus adalah sangat penting kerana ia adalah asas kepada tubuh yang sihat.

Beliau berkata, usus yang sihat akan mendorong sistem penghadaman manusia berfungsi dengan lebih baik dan makanan yang dicernakan dapat diserapkan secara optimum.

‘’Usus adalah organ yang berbentuk tiub dan menyambungkan tempat masuk makanan dari mulut ke tempat keluar sisa dari dubur.

‘’Fungsi utama usus ialah untuk penghadaman makanan dan penyerapan nutrien. Zat makanan yang diserap oleh usus itu yang akan memberikan kita tenaga,’’ jelasnya, sambil menambah, apabila usus sihat, ia secara tidak langsung dapat mencegah pelbagai penyakit yang kebiasaannya dialami orang ramai termasuk sembelit, cirit-birit dan sakit perut.

Namun sekiranya, penyakit berkenaan berlarutan dan tidak dirawat, gejala itu boleh membawa kepada pelbagai penyakit lain seperti penyakit autoimun dan diabetes.

PENUAAN

Dr Tan turut berkongsi bahawa ramai yang tidak mengetahui bahawa golongan muda yang mempunyai masalah kesihatan usus turut terdedah kepada proses penuaan lebih cepat.

Menurut beliau, terdapat beberapa punca yang dikenal pasti menjadi penyebab kepada berlakunya proses penuaan awal, akibat daripada usus yang tidak sihat.

Antaranya, seperti mengambil makanan dan minuman terlampau manis dan berlemak, merokok atau minum minuman beralkohol secara berlebihan.

Selain itu, beliau berkata, golongan muda yang mempunyai tahap stres kronik dan tidak mendapat rehat yang cukup boleh menghidapi masalah usus tidak sihat dan mengakibatkan proses penuaan ke atas individu itu berlaku lebih cepat.

Beliau menjelaskan, mereka yang mempunyai kesihatan usus yang lemah akan menyebabkan kadar penyerapan nutrien daripada makanan tidak optimum serta berlaku peningkatan  toksik di dalam badan.

‘’Ini akan menyebabkan seseorang itu mengalami keradangan usus dan ketidakseimbangan flora bakteria (bakteria penting untuk proses penghadaman) dalam usus yang kemudiannya menyumbang pula kepada masalah penghadaman.

‘’Apabila keadaan ini berlaku, ia akan mendorong kepada kekurangan zat makanan, warna kulit yang kusam, jerawat pada badan, perut buncit dan kesukaran mengawal berat badan. Tanda ini menunjukkan golongan muda akan terlihat lebih berusi,’’ katanya.

Beliau menegaskan, langkah paling berkesan untuk memelihara kesihatan usus adalah dengan mengamalkan pola pemakanan seimbang serta mengamalkan gaya hidup yang sihat.

Ia termasuklah juga mengambil sumber makanan yang  mengandungi prebiotik dan probiotik bagi merawat usus seperti susu kultur, tempe, sayuran serta buah-buahan.

‘’Probiotik adalah bakteria baik yang bagus untuk kesihatan usus manakala Prebiotik pula, makanan kepada (bakteria) probiotik,  yang akan membantu pertumbuhan bakteria baik di dalam usus.

‘’…dan antara cara lain yang mudah untuk menjaga usus juga adalah dengan berpuasa mengikut jadual yang digilirkan (intermittent fasting). Berpuasa berkala sememangnya dapat menyihatkan usus kerana ia dapat memberikan masa rehat kepada usus dan pada masa sama membaik pulihkan sel dan dinding usus,’’ tambahnya.

USUS DAN EMOSI

Sementara itu, Pakar Perunding Psikiatri SMCV Dr Ryan Tee Chun Keat berkata, kesihatan usus bukan hanya berkait rapat dengan kesihatan tubuh, malahan ia juga penting untuk kesejahteraan mental manusia.

Sering dirujuk sebagai otak kedua manusia, usus memainkan peranan penting dalam kesejahteraan mental secara keseluruhan.

Menurut Dr Ryan, ia kerana paksi otak-usus adalah hubungan dua hala di antara otak dan usus, serta saling berkait rapat bagi menguruskan emosi dan tekanan.

‘’Manusia mempunyai trilion mikroorganisma yang memberi manfaat kepada kesejahteraan mental dan ia memainkan peranan yang penting dalam tindak balas badan terhadap stres, pengawalan emosi (emotional regulation) dan pemikiran seseorang.

‘’ Seseorang yang sering mengalami simptom gastrik seperti kembung perut, pedih ulu hati, cirit-birit, sembelit, boleh menyebabkan mereka mudah rasa stres, marah atau murung. Sebaliknya, seseorang yang mengalami stres, kemurungan dan kebimbangan melampau (anxiety) juga boleh mengalami simptom gastrik ” katanya.

Dalam pada itu, Dr Ryan berkata, saluran gastrousus atau pencernaan turut mempengaruhi mood dan sangat sensitif terhadap perubahan emosi manusia termasuk sedih,  marah dan gembira.

Malahan katanya,  individu yang mempunyai masalah pencernaan yang kronik turut berisiko tinggi untuk mendapat penyakit mental seperti kemurungan dan kebimbangan melampau.

‘’Kemurungan dan kebimbangan melampau adalah penyakit mental yang  sering  dialami kebanyakan orang. Kedua-dua penyakit ini boleh dirawat dengan rawatan psikoterapi  atau ubat-ubatan bergantung kepada keadaan pesakit.

‘Amat penting untuk mengenal pasti samada gejala gastrik adalah disebabkan oleh penyakit gastrik atau disebabkan penyakit mental. Selepas mengenal pasti punca gejala gastrik barulah rawatan yang bersesuaian boleh diberikan,’’ katanya.

PULIHKAN EMOSI

Mengulas lanjut, Dr Ryan berkata, langkah terbaik dalam menguruskan emosi adalah dengan mendapatkan tidur yang cukup, sekurang-kurangnya tujuh jam sehari.

Amalan tidur yang baik, katanya, berupaya memulihkan  fisiologi badan serta memainkan peranan penting dalam pengawalan emosi, fikiran dan memori seseorang.

Beliau menambah, bersenam secara teratur juga boleh memberi impak yang baik kerana mampu  mengurangkan rasa cemas serta bimbang dan dapat meningkatkan sistem pencernaan individu.

‘’Bersenam juga adalah aktiviti yang sangat digalakkan untuk menaikkan mood, meningkatkan tenaga dan meningkatkan fokus apabila kita sedang melakukan satu-satu tugasan.

‘’Apabila emosi dan tekanan dapat diuruskan dengan baik, sistem pencernaan kita juga dapat berfungsi dengan baik kerana ia akan mengurangkan kerengsaan pada usus serta tubuh kita dapat menumpukan kepada penyerapan nutrien yang diperlukan,’’ katanya. – BERNAMA


Anggota polis Perak dikesan terbabit salah guna dadah

IPOH: Beberapa anggota polis di Perak dikesan terbabit dengan penyalahgunaan dadah walaupun ada antara mereka pernah ditahan sebelum ini atas kesalahan tersebut, kata Ketua Polis Perak, Datuk Mior Faridalathrash Wahid.

Katanya, perbuatan tersebut dikesan apabila beberapa anggota didapati gagal dalam ujian awal saringan air kencing yang dilakukan secara mengejut, pada Rabu.

“Kita akan mengambil tindakan tegas  kerana ada antara mereka yang pernah  gagal (positif dadah) dan pernah dituduh di mahkamah tetapi mahkamah telah membebaskan mereka,” katanya tanpa mendedahkan jumlah sebenar anggota tersebut.

Beliau berkata demikian kepada pemberita selepas merasmikan Kempen Anti-Scam Polis Diraja Malaysia (PDRM) 2022 Peringkat Kontinjen Perak yang turut dihadiri legenda rock negara, Datuk Awie atau nama sebenarnya Ahmad Azhar Othman di sebuah pasar raya, di sini, pada Khamis.

Mengulas lanjut, Mior Faridalathrash berkata mereka yang ditahan disiasat di bawah Akta Dadah Berbahaya 1952 dan berdepan tindakan tatatertib di bawah Peraturan-Peraturan Pegawai Awam (Kelakuan dan Tatatertib) 1993.

Difahamkan, beberapa anggota gagal  dalam ujian awal saringan air kencing yang dilakukan secara mengejut semasa Latihan Dalam Perkhidmatan di Ibu Pejabat Polis Daerah (IPD)  Ipoh.

Terdahulu, Mior Faridalathrash, dalam ucapannya, berkata berdasarkan statistik, kes jenayah penipuan dalam talian mencatatkan jumlah kes lebih tinggi berbanding jenayah komersial yang lain.

Beliau berkata secara keseluruhan sejumlah 1,094 kes jenayah komersial direkodkan sepanjang enam bulan pertama tahun ini manakala sebanyak 2,021 kes direkodkan pada tahun lepas dan sejumlah 1,919 kes dicatatkan pada tahun 2020.

Menurut beliau dalam usaha untuk mengekang peningkatan jumlah kes tersebut, Jabatan Siasatan Jenayah Komersial (JSJK) telah mengambil pelbagai tindakan penguatkuasan, pembanterasan dan pencegahan.

Beliau berkata pelbagai aktiviti dan program diadakan pada kempen Anti-Scam PDRM 2022 dengan  JSJK mempromosikan penggunaan CCID Scam Response Center, CCID Infoline dan portal https://semakmule.rmp.gov.my. – BERNAMA


Kecoh! Wanita hampir dicabul di LRT Maluri

SEORANG wanita berdepan dengan detik cemas apabila diganggu seorang lelaki dipercayai kurang siuman pada Jumaat.

Menerusi video tular, lelaki berbaju hitam itu dilihat dalam keadaan meniarap di atas lantai, manakala wanita tersebut cuba bergelut melepaskan diri daripada cengkamannya.

Ketika kejadian, wanita itu meraung meminta tolong sebelum beberapa individu yang berada di lokasi kejadian membantu melepaskan mangsa.

Kira-kira lima orang lelaki menarik si pelaku daripada terus mengasari wanita itu, dengan sebahagian daripada mereka bertindak menumbuk dan menarik kakinya.

Selepas pergelutan selama beberapa minit, wanita tersebut berjaya meloloskan diri dan berlari di tempat lain.

Pada masa sama, si pelaku dilihat beredar dengan mengambil sepasang kasut dan sebuah lagi objek di atas lantai tanpa menghiraukan orang sekeliling.

Kejadian tersebut berlaku di kawasan menunggu stesen transit aliran ringan LRT Maluri, Cheras, Kuala Lumpur.

Dalam video berasingan, lelaki itu yang berada di laluan landasan tren dilihat mengetuk badan kereta api dengan kasut berulang kali, ketika kenderaan itu sedang bergerak laju.

Aksi lelaki itu dilihat sebagai membahayakan dirinya sendiri kerana dikhuatiri akan berdepan dengan kemalangan termasuk dilanggar kereta api.

Sedang viral…..kejadian di stesyen LRT Maluri…  kejadian didakwa berlaku 8 pagi semalam (28 Julai) pic.twitter.com/Da3c3Oj24I

— MYNEWSHUB (@mynewshub) July 29, 2023

Sementara itu, Rapid KL memaklumkan sedang berusaha mengesan lelaki tersebut dengan bantuan pihak polis.

Dalam satu kenyataan, Rapid Kl berkata, lelaki yang disyaki mengalami masalah gangguan mental itu bertindak agresif menceroboh trek LRT dari platform 1 ke platform 2, sebelum cuba mencabul salah seorang penumpang wanita di stesen tersebut.

“Ketika kejadian, anggota polis bantuan yang sedang bertugas di platform bertentangan bergegas turun ke bawah untuk ke platform tempat kejadian bagi memberikan bantuan kepada mangsa yang sedang bergelut dengan suspek.

“Orang awam yang melihat kejadian berjaya membantu meleraikan mangsa daripada suspek, tetapi tidak berjaya diberkas kerana bertindak agresif,” katanya.

Rapid KL berkata, suspek sekali lagi bertindak menceroboh landasan dan mengetuk dinding tren yang kebetulan sedang berhenti di stesen.

“Suspek meloloskan diri dari stesen pada pukul 8.05 pagi. Mangsa dan saksi dibawa anggota polis ke balai polis bagi tindakan selanjutnya,” katanya.

Tambah Rapid KL, pihaknya kesal dengan kejadian itu dan bertindak menambah anggota polis bantuan di stesen-stesen LRT untuk meningkatkan kawalan keselamatan bagi mengelakkan perkara sama berulang.

Author

Fazleen Safina Abd Jamil

View all posts

View all posts


LRT ‘Cerita Malaysiaku’ tampil tema koc berbeza sempena Hari Malaysia

KUALA LUMPUR: Prasarana Malaysia Berhad (Prasarana) melancarkan transit aliran ringan (LRT) bertemakan ‘Cerita Malaysiaku’ sempena Hari Malaysia di sini pada Rabu.

Inisiatif laluan Kelana Jaya yang disempurnakan oleh Menteri Komunikasi dan Digital, Fahmi Fadzil itu tercetus bagi menghargai negara Malaysia serta berkongsi fakta dan maklumat agar ia sentiasa diperingati.

Fahmi berkata, beliau mengalu-alukan dan berterima kasih kepada Prasarana dan Rapid Rail atas inisiatif tersebut, berikutan ia selari serta selaras dengan sambutan Hari Kebangsaan dan Hari Malaysia.

Beliau turut berharap agar lebih banyak hiasan dibuat di LRT, Transit Aliran Massa (MRT) dan pengangkutan awam lain pada masa akan datang, demi menyemarakkan rasa kasih dan sayang rakyat kepada negara.

“Saya juga alu-alukan usaha pihak swasta untuk bersama berganding bahu dengan badan-badan seperti Prasarana untuk tujuan sama, kerana sinergi seperti ini sangat diperlukan untuk masa depan bagi menyemarakkan sumbangan kita terhadap negara,” katanya.

Dalam majlis sama, Fahmi menaiki LRT tersebut bermula dari stesen Universiti ke stesen KLCC, selain turut beramah mesra bersama penumpang dan mengedarkan Jalur Gemilang serta cenderahati.

LRT ‘Cerita Malaysiaku’ dibalut khas dan dihiasi dengan visual yang memaparkan
Malaysia sebagai sebuah negara yang mempunyai kepelbagaian kaum dan budaya.

Orang ramai dapat melihat keunikan tema tren yang berbeza bagi setiap koc seperti Rukun
Negara, Negaraku, kebudayaan, perayaan, kepelbagaian makanan, tempat-tempat menarik
dan juga sejarah pengangkutan awam di Malaysia.

Pengguna yang menaiki LRT ‘Cerita Malaysiaku’ akan disajikan dengan pelbagai maklumat
yang menarik di sepanjang perjalanan untuk ke destinasi yang ingin dituju.

Author

View all posts


Umat Islam Malaysia mula berpuasa esok

KUALA LUMPUR: Umat Islam di Malaysia mula berpuasa esok, 23 Mac, demikian diumumkan Penyimpan Mohor Besar Raja-Raja, Tan Sri Syed Danial Syed Ahmad.

Syed Danial berkata, tarikh permulaan puasa bagi negeri-negeri di seluruh Malaysia ditetapkan pada hari Khamis menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenan oleh Duli-Duli Yang Maha Mulia Raja-Raja.

Pengumuman itu disiarkan secara langsung menerusi Radio Televisyen Malaysia (RTM) malam ini.

Rabu lalu, Pejabat Penyimpan Mohor Besar Raja-Raja, menerusi satu kenyataan, menetapkan hari ini bersamaan 29 Syaaban 1444 Hijriah untuk melihat anak bulan Ramadan bagi menentukan permulaan puasa untuk umat Islam di Malaysia.

Proses melihat anak bulan Ramadan berlangsung di 29 lokasi seluruh negara antaranya di Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka. – BERNAMA


Caj 20 sen beg plastik ibarat curah air ke daun keladi

KUALA LUMPUR: Pelaksanaan Kempen Tiada Plastik yang turut merangkumi pengenaan caj 20 sen bagi setiap beg plastik sekali guna dalam usaha kerajaan mengurangkan sisa plastik di negara ini, dilihat ibarat mencurah air ke daun keladi.

Rata-rata pengguna didapati tidak kisah membayar caj berkenaan apabila pergi membeli-belah, terutama di pasar raya dan pasar basah, dengan kebanyakan mereka keluar dari premis menjinjit beberapa beg plastik sarat barang yang dibeli.

Statistik sisa pepejal Kuala Lumpur dan Putrajaya mengukuhkan pemerhatian penulis. Pada 2021 misalnya, dua wilayah itu menghasilkan 101,949 tan plastik, iaitu 13 peratus daripada keseluruhan 772,349 tan sampah yang berakhir di tapak pelupusan.

Tahun berikutnya, sisa plastik dari dua Wilayah Persekutuan berkenaan meningkat kepada 210,966 tan daripada 796,795 tan sampah yang dihasilkan.

Dari segi kutipan caj 20 sen itu pula, di Selangor sahaja sebanyak RM20 juta diperoleh bagi tempoh 2020 hingga Jun 2022, iaitu RM6.6 juta pada 2020, meningkat kepada RM8.5 juta pada tahun berikutnya dan RM4.8 juta hanya untuk enam bulan pertama 2022.

Tinjauan penulis di beberapa premis termasuk gerai makanan di beberapa lokasi di Lembah Klang, mendapati penggunaan beg plastik sekali guna, termasuk untuk membungkus makanan, masih berleluasa.

Peniaga warung makanan yang hanya mahu dikenali sebagai Mek Yah Rahman, 67, memberitahu penulis dia memilih menggunakan beg plastik sekali guna untuk membungkus makanan kerana mudah dan jimat kos.

“Beg plastik ni ada beberapa saiz, jadi mudah Mek nak bungkus kuih atau nasi lemak. Lagipun kos sediakan beg plastik murah berbanding beg kertas, dan sebab itulah peniaga-peniaga kecil seperti kami akan gunakan beg plastik.

“Lagipun kami tidak terikat dengan undang-undang caj 20 sen setiap plastik yang dikenakan… tapi, kalau selepas ini ada larangan, terpaksalah kami ikut,” katanya yang sudah hampir 10 tahun menjual nasi lemak dan pelbagai sarapan pagi di Batu Caves, Selangor.

Sepanjang berada di warung itu, penulis mendapati kesemua pelanggan yang datang tidak membawa bekas makanan sendiri. Begitu juga pelanggan di beberapa kedai berhampiran, kesemuanya datang “berlenggang” –  tanpa beg kitar semula atau bekas makanan sendiri di tangan.

Menurut seorang pekerja di sebuah kedai serbaneka, Azreen Samsuri, 22,  kesedaran itu ada dalam kalangan masyarakat namun sikap acuh tidak acuh yang menjadi masalah utama.

Dia yang sudah tujuh tahun bekerja di kedai berkenaan, berkata pembeli juga tidak kisah membayar 20 sen bagi setiap beg plastik yang dikeluarkan oleh premis itu.

“… mungkin ada yang rasa leceh nak bawa beg sendiri. Bagaimanapun saya perhatikan kebanyakan pembeli hanya minta beg plastik jika barang yang dibeli adalah banyak atau barang basah,” ujarnya.

Hal ini diakui oleh seorang pengguna, Hairulnizam Sidek, 30. Katanya dia cakna kempen itu serta bahaya sisa plastik kepada alam sekitar, namun ada masa dia terlupa membawa beg kitar semula.

“Kadang-kadang selepas kerja kita singgah di kedai untuk membeli barang keperluan dan beg kitar semula pula kita tidak simpan di dalam kereta, terpaksalah guna beg plastik,” kata pekerja syarikat logistik di Shah Alam, Selangor itu.

Cakna namun tega membiarkan alam sekitar terus dicemari. Sikap sebegini menimbulkan kebimbangan penulis tentang inisiatif kerajaan dalam melindungi alam sekitar kita, khususnya laut,  yang pada masa ini menurut pakar menjadi tempat pelupusan plastik paling besar.

“Hanya 19.5 peratus sisa plastik dunia telah dikitar semula, 25 peratus dibakar dan selebihnya dibuang ke laut sebagai sampah dalam tempoh 10 tahun belakangan ini.

“Secara purata, rakyat Malaysia menggunakan 300 beg plastik setahun, dan dianggar membuang lebih 30,000 tan plastik ke laut setiap tahun. Kajian juga menunjukkan negara Asia merupakan penyumbang terbesar sisa plastik yang dilepaskan ke laut, iaitu 80.99 peratus pada 2019,” kata Prof Madya Dr Halina Misran kepada Bernama.

Jelas Ketua Makmal Nanoarchitectonic, Jabatan Kejuruteraan Mekanikal, Universiti Tenaga Nasional itu lagi, pada 2019 sahaja dunia menghasilkan 9.54 bilion tan plastik, dan jumlah tersebut dijangka terus meningkat seiring pembangunan ekonomi dan gaya hidup penduduk.

Justeru katanya, inisiatif kerajaan untuk menghapuskan sepenuhnya penggunaan beg plastik sekali guna di semua premis dan sektor perniagaan di seluruh negara bermula 2025, adalah langkah tepat bagi mengurangkan secara drastik sisa plastik.

Plastik merupakan bahan yang sangat sukar terurai dan juga penyumbang terbesar kepada pencemaran alam sekitar serta merisikokan masyarakat kepada masalah kesihatan sekiranya sisa tersebut tidak diuruskan dengan baik, jelas beliau.

Sebelum ini, Menteri Sumber Asli, Alam Sekitar dan Perubahan Iklim Nik Nazmi Nik Ahmad dilaporkan berkata, inisiatif itu akan dilaksanakan secara berperingkat dan merangkumi semua premis perniagaan termasuk warung dan gerai tepi jalan.

Dalam pada itu, walaupun Kempen Tiada Plastik dilancarkan pada 2018, ketika ini hanya empat negeri – Selangor, Pulau Pinang, Johor dan Negeri Sembilan – paling ke depan dalam pelaksanaan kempen dengan Selangor dan Pulau Pinang paling aktif.

Pulau Pinang misalnya, menjadi negeri pertama menjalankan kempen bebas plastik iaitu bermula 2009 dengan pengenaan caj 20 sen, dan bermula Januari 2021 kadar dinaikkan kepada RM1 pada setiap Khamis hingga Ahad, manakala pada hari lain tiada beg plastik dibekalkan kepada pembeli.

Mengulas lanjut, Halina menyarankan kerajaan menawarkan insentif seperti pengurangan cukai bagi industri pembuatan dan kepenggunaan yang terlibat dalam kegiatan kitar plastik selain meningkatkan pemantauan berkala untuk memastikan pematuhan dasar sifar plastik di premis perniagaan.

Selain itu, kerajaan juga boleh menawarkan insentif kepada mereka yang membeli beg kitar semula, katanya.

“Kerajaan juga boleh memberikan insentif kepada syarikat perniagaan bergantung pada kemajuan dalam usaha mereka menyokong kempen kerajaan ke arah sifar penggunaan beg plastik.

“Usaha kesedaran perlu digiatkan secara berterusan sepanjang tempoh dua tahun ini,  khususnya di semua platform media sosial dan media massa, untuk memastikan semua pihak memainkan peranan menjayakan matlamat tersebut,” tegasnya.

Apapun usaha kerajaan, penulis melihat kejayaan inisiatif itu terletak pada bahu pengguna. Tepuk dada tanya selera. – BERNAMA


JPJ tambah baik ciri keselamatan aplikasi MyJPJ, portal awam JPJ

KUALA LUMPUR: Jabatan Pengangkutan Jalan (JPJ) menambah baik ciri keselamatan dan mesra pengguna bagi aplikasi MyJPJ dan portal awam JPJ yang boleh diakses secara berperingkat mulai hari ini, mengikut sistem operasi telefon masing-masing (Android, IOS dan Huawei).

Ketua Pengarahnya, Datuk Zailani Hashim berkata, antara penambahbaikan itu termasuk memperkenalkan sekuriti peringkat ketiga menggunakan lapan aksara terakhir yang tertera di belakang lesen memandu untuk pendaftaran JPJeID dalam talian.

Katanya, ia merupakan tambahan kepada dua peringkat sekuriti sedia ada iaitu kata laluan dan kod TAC.

“(Selain itu), menambah fungsi bagi mendapatkan semula akaun pengguna melalui lapan aksara terakhir lesen memandu.

“Ini adalah penyelesaian kepada isu ‘telah mendaftar’ disebabkan pengguna sebelum ini mempunyai akaun di portal rakan strategik JPJ yang berintegrasi dengan sistem JPJ,” menurutnya dalam kenyataan hari ini.

JPJ turut menambah fungsi ‘penetapan semula emel’ bagi pengguna yang terlupa emel digunakan atau perlu mengemas kini emel secara dalam talian dengan tambahan lapan aksara lesen memandu.

Menurut kenyataan itu, penambahbaikan tersebut dilaksanakan setelah menerima pelbagai maklum balas daripada orang ramai mengenai penggunaan aplikasi MyJPJ dan portal awam JPJ, susulan pengenalan Lesen Kenderaan Motor Digital (e-LKM) dan Lesen Memandu Malaysia Digital (e-LMM).

Kenyataan itu memaklumkan Kementerian Pengangkutan juga sentiasa bekerjasama dengan Kementerian Komunikasi dan Digital (KKD) bagi memastikan aspek keselamatan siber aplikasi MyJPJ terjamin.

Orang ramai boleh mengajukan sebarang pertanyaan ke emel infodigital@jpj.gov.my atau menghubungi talian hotline JPJ di 03-27242522. – BERNAMA


Polis siasat dakwaan hampir berlaku penculikan di SK Sri Wangi

GUA MUSANG: Polis masih menyiasat dakwaan hampir berlaku insiden penculikan melibatkan dua murid Sekolah Kebangsaan Sri Wangi di sini pada Isnin dan Selasa lepas.

Ketua Polis Daerah Gua Musang Superintenden Sik Choon Foo berkata siasatan dilakukan susulan penularan pesanan suara menerusi aplikasi WhatsApp mengenai perkara itu.

Beliau berkata susulan itu, pihak sekolah telah bertemu dan bertanya kepada murid terbabit.

“Kejadian pertama pada Isnin kira-kira 5 petang membabitkan murid Tahun 4 yang mendakwa dua lelaki tidak dikenali menaiki sebuah kereta Perodua Kancil warna putih di sebelah jalan menghala ke Gua Musang telah memanggilnya namun tidak dihiraukan.

“Kejadian kedua pada Selasa kira-kira 5 petang melibatkan murid Tahun 1 yang mendakwa dipanggil dua lelaki tidak dikenali menaiki kereta Perodua Myvi warna kelabu namun murid terbabit juga tidak menghiraukan panggilan tersebut,” menurutnya dalam kenyataan pada Khamis.

Sik berkata susulan kejadian itu, pihak sekolah meminta polis melakukan rondaan dan pemantauan  semasa murid sesi pagi pulang pada 12.45 tengah hari dan ketika murid pulang selepas Kelas Agama dan Fardu Ain (KAFA) pada 4.45 petang.

“Diharap ibu bapa dan penjaga mengambil anak masing-masing tepat pada waktunya dan juga nasihatkan mereka jangan bermain di luar kawasan sekolah serta jaga keselamatan diri,” katanya sambil mengingatkan semua pihak agar tidak membuat sebarang spekulasi berkaitan kejadian itu. – BERNAMA


Remaja serah diri, mengaku intai wanita dalam tandas

TAPAH: Lelaki yang disyaki mengintai seorang wanita di tandas sebuah stesen minyak di sini Sabtu lalu, telah tampil menyerah diri.

Ketua Polis Daerah Tapah, Superintenden Mohd Naim Asnawi berkata, seorang remaja berusia 15 tahun mengaku dia merupakan individu tersebut selepas video kejadian itu tular di media sosial.

“Remaja itu datang bersama bapanya ke Ibu Pejabat Polis Daerah (IPD) Tapah pada jam 9 malam pada Ahad.

“Kawad cam telah dilakukan oleh mangsa dan suspek dikenal pasti melalui bentuk fizikalnya,” katanya ketika dihubungi di sini pada Rabu, lapor Sinar Harian.

Menurut beliau, siasatan sedang dijalankan dan sehelai baju yang dipakai suspek ketika kejadian telah dirampas.

“Kes akan dirujuk ke Timbalan Pendakwa Raya untuk cadangan pertuduhan mengikut Seksyen 509 Kanun Keseksaan,” katanya.

Media sebelum ini melaporkan polis sedang mengesan seorang lelaki yang dipercayai mengintai seorang wanita di tandas sebuah stesen minyak dalam kejadian sekitar jam 4.50 petang, Sabtu lalu.

Mangsa berusia 33 tahun yang menyedari perbuatan jelik suspek telah tampil membuat laporan polis.

Semakan rakaman kamera litar tertutup (CCTV) mendapati lelaki tersebut telah masuk ke tandas berkenaan sebelum dilihat beredar dengan menaiki sebuah kenderaan jenis Toyota Avanza.

Author

Media Variasi

View all posts

View all posts


Anwar pengerusi mesyuarat khas Kabinet Kerajaan Perpaduan

PUTRAJAYA: Perdana Menteri, Datuk Seri Anwar Ibrahim hari ini mempengerusikan mesyuarat khas Kabinet Kerajaan Perpaduan di Perdana Putra di sini.

Pada 2 Disember, Anwar mengumumkan barisan Kabinet yang dianggotai 28 menteri serta dua timbalan perdana menteri, selain beliau sendiri memegang portfolio Menteri Kewangan.

Mesyuarat pertama yang dihadiri kesemua Jemaah Menteri itu bermula pukul 10 pagi.

Anwar tiba di bangunan Perdana Putra itu pada kira-kira 8.10 pagi sebelum mempengerusikan mesyuarat khas tersebut.

Anwar mengangkat sumpah sebagai perdana menteri pada 24 November lepas.

Kebanyakan menteri Kabinet telah mengimbas kad perakam waktu dan memasuki pejabat masing-masing sebelum menghadiri mesyuarat berkenaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kes dadah: Ismahalil diperintah bela diri

KUALA LUMPUR: Bekas penyampai radio, Ismahalil Hamzah hari ini diperintah membela diri oleh Mahkamah Tinggi di sini atas pertuduhan mengedar dadah jenis kanabis dua tahun lepas.

Hakim Datuk Muhammad Jamil Hussin membuat keputusan itu selepas mendapati pihak pendakwaan berjaya membuktikan kes prima facie terhadap Ismahalil, 49, di akhir kes pendakwaan.

Muhammad Jamil, dalam penghakiman ringkasnya berkata, mahkamah mendapati 22 peket dadah yang ditemukan dalam bilik tertuduh (Ismahalil) berada dalam kawalan dan jagaannya.

“Semasa serbuan di bilik itu, tertuduh sendiri mengambil beg, yang mengandungi dadah dari lantai dan memberinya kepada pegawai polis selepas ditanya sama ada terdapat barang salah.

“Kelakuan tertuduh yang mengambil sendiri beg itu dan dilihat berada dalam keadaan mencurigakan menunjukkan tertuduh mengetahui kewujudan dadah tersebut. Oleh itu, pihak pendakwaan berjaya membuktikan dadah berkenaan berada dalam kawalan tertuduh.

“Justeru, hujahan peguam bela bahawa anak guamnya tidak mempunyai pengetahuan, kawalan dan jagaan dadah berkenaan tidak mempunyai merit,” katanya dan menambah keterangan saksi-saksi pendakwaan tidak bercanggah dan boleh dipercayai.

Hakim itu turut memaklumkan kepada tertuduh bahawa bagi tujuan membela diri, dia mempunyai tiga pilihan iaitu sama ada memilih untuk berdiam diri; atau sama ada ingin memberi keterangan di dalam kandang tertuduh yang keterangan secara tidak bersumpah; atau memberi keterangan bersumpah di kandang saksi yang boleh disoal balas.

Ismahalil kemudian memilih untuk memberi keterangan secara bersumpah dari kandang saksi dan pihak pendakwaan diberikan peluang untuk menyoalnya semasa pemeriksaan balas.

Selepas mahkamah memberikan keputusan, tertuduh dilihat menangis teresak-esak sambil memandang ke arah isteri dan anak-anaknya yang berada di galeri awam.

Peguam Datuk Ahmad Zaharil Muhaiyar, yang mewakili Ismahalil memberitahu mahkamah, pihaknya akan memanggil seramai lima saksi pembelaan termasuk tertuduh untuk prosiding membela diri yang ditetapkan oleh mahkamah pada 30 dan 31 Mei depan.

Seramai lima saksi pendakwaan memberi keterangan pada perbicaraan yang bermula Oktober 2022.

Ismahalil mengaku tidak bersalah atas dakwaan mengedar dadah jenis kanabis anggaran berat 374.6 gram di sebuah rumah di Jalan Semarak, Wangsa Maju di sini, pada 5.35 petang, 27 Ogos 2021.

Dia dituduh mengikut Seksyen 39B(1)(A) Akta Dadah Berbahaya 1952 dan boleh dihukum di bawah Seksyen 39B(2) akta sama yang memperuntukkan hukuman mati, jika sabit kesalahan.

Prosiding hari ini dikendalikan Timbalan Pendakwa Raya Noor Dayana Mohamad manakala Ahmad Zaharil turut dibantu peguam Adi Zulkarnain Zulkafli. – BERNAMA


Sukan SEA: ‘Hidup’ atau ‘mati’ aksi bertemu Malaysia – Dharma Raj

PHNOM PENH: Nasib sama ada memang atau kalah menanti skuad hoki dalam dewan Indonesia ketika aksi terakhir kumpulan menentang penyandang juara, Malaysia pada Sukan SEA 2023, di sini, esok.

Jurulatih Indonesia, Muhammad Dharma Raj Abdullah berkata, tiga mata adalah perkara yang paling penting buat pasukannya dalam usaha menggondol emas sulung dalam acara itu pada temasya dwitahunan itu.

Beliau berkata, nasib Indonesia sangat bergantung pada keseimbangan berikutan kekalahan menyayat hati 2-3 ketika menentang juara 2017, Thailand, semalam dalam pertandingan mendebarkan berlangsung di Dewan Taman Dinosaur, Chrroy Changvar, di sini

“Saya ibaratkannya sebagai dua nyawa, jika kita tewas yang pertama (menentang Thailand) kita mempunyai yang peluang kedua menentang Malaysia. Malaysia hanya memerlukan keputusan seri untuk ke final, jadi kita perlu menewaskan mereka,” katanya ketika ditemui, di sini.

Sambil mengakui Malaysia terlalu kuat dalam kedua-dua kategori hoki padang, beliau berkata adalah penting bagi pemainnya untuk mengecewakan skuad hoki dalam dewan wanita negara yang dibimbing Mohd Badrul Hisham Osman.

Muhammad Dharma Raj, yang dilantik sebagai Pengarah Teknikal Pasukan Kebangsaan Indonesia pada 2021, tidak asing buat Malaysia apabila beliau membantu skuad negara merangkul emas dalam Sukan SEA 2019 selepas menewaskan Thailand 2-0 dalam penentuan pukulan penalti.

Selepas empat perlawanan, Thailand kini mengungguli kumpulan berdasarkan perbezaan jaringan yang lebih baik walaupun mereka mengumpul 10 mata bersama Malaysia diikuti Indonesia di tempat ketiga dengan sembilan mata manakala Singapura di tempat keempat (tiga mata), Kemboja di tempat kelima (tiga mata). dan Filipina tercorot tanpa sebarang mata.

Kejohanan hoki di dalam dewan berlangsung secara format round-robin, dengan dua pasukan teratas mara ke playoff pingat emas manakala pasukan tempat ketiga dan keempat akan berkongsi pingat gangsa.

Pada Kejohanan Hoki Tertutup Piala Asia 2022 di Bangkok, Thailand, Indonesia menumbangkan Malaysia 1-0 pada separuh akhir sebelum memenangi pingat gangsa dengan menewaskan Kazakhstan 2-0 dalam penentuan tempat ketiga dan keempat.

Pada Kejohanan Hoki Tertutup Piala Asia 2022 di Bangkok, Thailand, Indonesia menumbangkan Malaysia 1-0 pada aksi separuh akhir sebelum memenangi pingat gangsa dengan menewaskan Kazakhstan 2-0 dalam penentuan tempat ketiga dan keempat. – BERNAMA


Institusi Pemulihan Dadah Penjara Jelebu bakal keluarkan 16 tan ikan keli

JELEBU: Ladang ternakan ikan keli Institusi Pemulihan Dadah Penjara Jelebu, di sini dijangka bakal mengeluarkan hasil sebanyak 16 tan metrik sebulan berbanding sekitar 7.5 tan sebelum ini.

Ahli Dewan Undangan Negeri (ADUN) Klawang, Datuk Bakri Sawir berkata, sasaran berkenaan adalah berdasarkan kejayaan ladang tersebut menjadi ladang ternakan ikan keli pertama di penjara yang menerima pensijilan Skim Pensijilan Amalan Pertanian Baik Malaysia (MyGAP).

Selain itu menurutnya, bagi menyokong hasrat itu, Jabatan Perikanan Malaysia juga akan menyampaikan bantuan Mesin Extruder M-Spex kepada Institusi Pemulihan Dadah Penjara Jelebu bagi penghasilan sendiri makanan buat ternakan.

“Berdasarkan rekod sehingga bulan Mei lalu, jumlah pengeluaran ikan keli dari ladang ternakan Institusi Pemulihan Dadah Penjara Jelebu adalah sebanyak 30.35 tan metrik dengan nilai sebanyak RM212,450.

“Harapan saya, agar Institusi Pemulihan Dadah Penjara Jelebu dapat mengekalkan pensijilan ini pada masa akan datang seterusnya menjadi contoh kepada ladang-ladang ternakan akuakultur lain milik Jabatan Penjara Malaysia,” katanya.

Beliau berkata kepada pemberita sempena Program Kesedaran Amalan Akuakultur Baik Ke Arah Pensijilan MyGAP, Penyerahan Sijil MyGAP dan Mesin Extruder M-Spex di Institusi Pemulihan Dadah Penjara Jelebu, di sini, hari ini.

Yang turut hadir, Ketua Pengarah Jabatan Perikanan Malaysia, Datuk Adnan Hussain dan Komisioner Jeneral Penjara, Datuk Nordin Muhamad.

Pada program berkenaan juga, sebanyak 10,000 benih ikan keli turut dilepaskan ke kolam ternakan ikan keli di situ.

Dalam pada itu, Adnan berkata, pihaknya telah memberi bantuan sebanyak 237,000 benih ikan percuma terdiri daripada spesies keli, tilapia, jelawat dan kelah kepada pihak Penjara Jelebu sepanjang tahun 2021 dan 2022 serta bantuan peralatan ternakan.

Menurutnya, melalui kejayaan pensijilan MyGAP kepada Institusi Pemulihan Dadah Penjara Jelebu itu, pihaknya ingin menguar-uarkan kepada komuniti kemampuan penternak untuk menjalankan aktiviti secara mesra alam dan memastikan bekalan selamat dimakan serta patuh syariah.

“Di seluruh negara, sebanyak 415 pensijilan MyGAP yang kami keluarkan dan ikan keli merupakan salah satu daripada tiga spesies utama yang diberi penekanan dalam komuniti ikan air tawar iaitu dua lagi tilapia dan patin,” katanya.

Sementara itu, Nordin memberitahu, projek ternakan ikan keli itu turut dilaksanakan di beberapa institusi menempatkan banduan yang lain di seluruh negara yang mana hasilnya adalah bagi kegunaan penjara sendiri.

“Dua kali seminggu banduan makan berlaukkan ikan keli, ikan yang diternak ini bukan sahaja cukup tetapi juga selamat untuk dimakan.

“Sekarang ini, ladang di sini membekalkan bukan sahaja untuk Negeri Sembilan tetapi juga untuk beberapa institusi di bawah jabatan di Selangor antaranya Penjara Wanita dan juga di Pahang iaitu Penjara Bentong,” katanya lagi. – Utusan

Authors

Media Variasi

View all posts

Diyana Rahip

View all posts

View all posts

View all posts


KKM buka permohonan sertai pasukan perubatan ke Gaza

PUTRAJAYA: Kementerian Kesihatan Malaysia (KKM) kini membuka permohonan kepada petugas kesihatan yang bersedia menyertai pasukan perubatan ke Gaza, Palestin sebaik sahaja kebenaran diberikan.

Menteri KKM, Dr. Zaliha Mustafa berkata, latihan bersesuaian akan diberikan kepada pasukan perubatan itu sebagai persediaan merawat mangsa-mangsa bencana peperangan.

Menurutnya, inisiatif ini turut mendapat kerjasama Palang Merah Antarabangsa dan Mercy Malaysia dalam menyokong sistem kesihatan di Gaza yang kini semakin lumpuh susulan serangan berterusan rejim Israel.

“Permohonan penyertaan dibuka secara dalam talian untuk mana-mana anggota kesihatan yang bersedia untuk dihantar ke sana.

“Kita berdepan dengan peperangan, latihan itu dari sudut fizikal, mental dan emosi kerana berdepan dengan peperangan ini, ia satu perkara yang sangat menekan.

“Jadi dari sudut persediaan lain-lainnya, saya yakin anggota kesihatan ini, mereka memang bersedia dari sudut rawatan dan sebagainya,” katanya memetik Utusan pada Rabu.

Beliau berkata demikian pada sidang akhbar selepas melancarkan sambutan Hari Integriti dan Lafaz Ikrar Bebas Rasuah, di sini, hari ini.

Isnin lalu, KKM menyatakan kesediaan untuk menghantar pasukan perubatan ke Gaza, Palestin sebaik sahaja kebenaran diberikan, malah pihaknya sudah mengenal pasti pasukan yang boleh dimobilisasikan.

Zaliha berkata, beliau turut berhubung dengan pasukan perubatan di sana dalam keperluan bantuan peralatan perubatan dan pembedahan berikutan kecederaan sangat tinggi di wilayah tersebut.

Author

Diyana Rahip

View all posts

View all posts


Air sampah, air ludah sirih antara punca penduduk pangsa tak selesa dengan warga asing

IPOH: Tindakan segelintir warga asing yang selamba meneguk minuman keras secara antara punca orang ramai tidak selesa menduduki pangsapuri mampu milik, D’Aman Residensi di Halaman Meru Aman, di sini.

Seorang penduduk, Mohammad Shafique Mohammed Hatta, 38, yang mendedahkan perkara itu berkata, kegusaran mengenai keselamatan kanak-kanak yang bermain di taman permainan di pangsapuri tersebut juga timbul, sekiranya ada dalam kalangan mereka yang berniat jahat atau melakukan sesuatu tidak baik.

“Selain itu, kebanjiran warga asing juga menyebabkan penghuni wanita berasa tidak selamat tambahan lagi bagi yang tinggal seorang diri,” katanya seperti dilapor Kosmo.

Mohammad Shafique berkata, seramai 164 warga asing mendiami 26 unit rumah yang dijadikan hostel pekerja di pangsapuri terbabit.

Kehadiran warga asing yang bekerja di sebuah kilang di Jelapang sejak lebih tiga tahun lalu itu terdiri daripada warga Nepal, Indonesia dan Myanmar.

Sementara itu, seorang penjawat awam, Yusparina Md. Yusoff, 43, berkata, dia kesal apabila kebanyakan warga asing mengabaikan aspek kebersihan, dengan membuang sampah merata-rata hingga kawasan sekitar kotor.

“Kami rasa tidak selesa sebab mereka ini tidak jaga kebersihan. Sekitar kaki lima dan tangga rumah kotor dengan air sampah dan air ludah sirih.

“Pergaulan bebas antara mereka juga amat membimbangkan hingga ramai yang takut untuk bawa anak-anak beriadah di taman permainan,” ujarnya.

Bagi pesara, Mohd. Ali Osman, 63, penduduk di perumahan itu menentang kediaman tersebut dijadikan hostel pekerja, berikutan ia bertentangan dengan peraturan oleh Badan Pengurusan Bersama (JMB) Halaman Meru Aman dan Kementerian Pembangunan Kerajaan Tempatan (KPKT).

Pada masa sama, Pengerusi JMB Halaman Meru Aman, Mohd. Fazli Othman berkata, aduan mengenai sikap warga asing itu telah diajukan kepada sebuah agensi yang menguruskan penginapan warga asing berkenaan, namun tidak diendahkan.

Malah katanya, tiada sebarang lawatan mahupun pemantauan daripada pihak berkuasa, termasuk Jabatan Tenaga Kerja (JTK) ke D’Aman Residensi meskipun aduan telah dibuat.

Author

Fazleen Safina Abd Jamil

View all posts

View all posts


KPM teliti semula syarat kemasukan kanak-kanak ke sekolah

KUALA LUMPUR: Kementerian Pendidikan (KPM) sedang meneliti untuk meminda peraturan kemasukan ke sekolah bagi memastikan akses pendidikan disediakan kepada kanak-kanak, termasuk bukan warganegara dan mereka yang tidak mempunyai dokumen pengenalan diri.

Menteri Pendidikan, Fadhlina Sidek berkata, pindaan kepada Peraturan-Peraturan Pendidikan (Penerimaan Masuk Murid Ke Sekolah, Penyimpanan Daftar dan Syarat Bagi Pengekalan Murid Belajar Di Sekolah) 1998 itu akan terpakai bagi kemasukan ke sekolah kerajaan dan sekolah bantuan kerajaan.

“Pindaan ini akan memastikan akses pendidikan disediakan kepada kanak-kanak dalam negara ini, berpandukan perundangan sedia ada tanpa kompromi terhadap aspek kedaulatan dan perlembagaan negara.

“…ia termasuk kanak-kanak bukan warganegara, berstatus kewarganegaraan belum ditentukan dan kanak-kanak tanpa dokumen pengenalan diri yang selama ini tidak termasuk di bawah peraturan itu,” katanya.

Beliau berkata demikian semasa menggulung usul Laporan Suruhanjaya Hak Asasi Manusia (SUHAKAM) bagi kementeriannya di Dewan Rakyat, hari ini.

Fadhlina berkata, KPM juga sedang meneliti untuk membolehkan anak-anak pelarian mendaftarkan diri ke sekolah melalui pindaan itu.

Dalam pada itu, Fadhlina berkata, KPM tidak akan bertolak ansur dan sentiasa proaktif menangani penyebaran ideologi lesbian, gay, biseksual dan transgender (LGBT) di sekolah.

Katanya, pelbagai program rentas kementerian berkaitan kesedaran dan pendidikan kesihatan seksual dan reproduktif telah dilaksanakan.

Mengulas lanjut, beliau berkata, kementerian itu juga sentiasa memberi penekanan terhadap konsep ‘Karamah Insaniah’ dan ‘Anak Yang Baik Lagi Cerdik’ bagi membentuk akhlak, adab dan integriti pelajar di semua segmen pendidikan.

“Untuk makluman YB (Yang Berhormat), kita tidak kompromi dalam soal adab, akhlak dan juga budaya songsang,” tegasnya. – BERNAMA


Cadangan pisah kuasa AG, pendakwa raya perlu kajian teliti – PM Anwar

KUALA LUMPUR: Cadangan memisahkan kuasa dan peranan Peguam Negara (AG) dan Pendakwa Raya sedang dalam kajian, namun pelaksanaannya agak rumit dan akan mengambil masa kerana melibatkan implikasi kewangan.

Perdana Menteri, Datuk Seri Anwar Ibrahim yang juga Menteri Kewangan berkata, secara prinsipnya, ramai yang setuju dengan cadangan pemisahan kuasa itu, tetapi pada peringkat pelaksanannya ia masih diteliti kerana kesan implikasi kewangan tambahan adalah hampir RM300 juta.

“Tetapi saya setuju dia (soal implikasi kewangan) bukanlah pertimbangan utama kerana yang utama adalah  memastikan (kuasa) Peguam Negara dan proses pendakwaan adalah telus dan bebas,” katanya pada sesi Waktu Pertanyaan Menteri, di Dewan Rakyat hari ini.

Beliau berkata demikian sebagai menjawab soalan tambahan Chiew Choon Man (Miri-PH) sama ada kerajaan bersedia dalam masa terdekat untuk melaksanakan pemisahan jawatan dan peranan Pendakwa Raya daripada Peguam Negara demi mengelakkan sebatang spekulasi bahawa terdapat pendakwaan terpilih terhadap ahli politik.

Sementara itu, Anwar tidak menafikan terdapat pemimpin politik dari blok kerajaan dan pembangkang yang sedang disiasat oleh pihak berkuasa, namun sama ada pendakwaan dilakukan atau tidak, ia tertakluk kepada Jabatan Peguam Negara.

Beliau berkata demikian sebagai menjawab soalan tambahan Datuk Siti Zailah Mohd Yusoff (Rantau Panjang-PN) sama ada terdapat sebarang siasatan terhadap ahli Parlimen kerajaan dan siasatan dana politik terhadap parti politik pihak kerajaan supaya tidak wujud pertikaian adanya pendakwaan terpilih.

Mengulas tentang tentang perkara berkenaan, Anwar berkata, undang-undang sedia ada membolehkan derma diberikan kepada parti politik, namun pendakwaan melibatkan dana parti politik sebelum ini adalah terkait dengan pemberian kontrak.

“Tentang siasatan dana politik, saya tidak ada masalah (siasatan terhadap parti kerajaan), tetapi kena faham undang-undang sekarang membolehkan derma kepada parti politik.

“Yang dikaitkan dengan pendakwaan sebelum ini ialah pendakwaan yang terkait dengan kontrak yang diberikan, jadi kalau ada kekhuatiran bahawa ada unsur rasuah dalam derma kepada parti Keadilan, itu boleh dibangkitkan, saya tidak ada masalah,” katanya.

Sebelum ini, Presiden Bersatu, Tan Sri Muhyiddin Yassin mencabar Suruhanjaya Pencegahan Rasuah Malaysia (SPRM) supaya turut menyiasat punca dana politik diberikan kepada PKR. – BERNAMA


63 rakyat Malaysia terkandas di Arab Saudi dijangka pulang minggu depan

KUANTAN: Menteri Luar, Datuk Seri Saifuddin Abdullah berkata, 63 rakyat Malaysia yang terkandas di Arab Saudi selepas bertolak ke negara itu untuk mengerjakan umrah sejak Jun lepas berkemungkinan dapat dibawa pulang minggu depan.

Beliau berkata, usaha membawa pulang jemaah terbabit yang terdiri daripada 28 orang dewasa dan 35 kanak-kanak sedang giat dilakukan termasuk menerusi perbincangan bersama Kedutaan Arab Saudi di sini dan pihak berkuasa di negara itu.

“Mereka ke sana untuk mengerjakan umrah dan saya difahamkan timbul masalah. Bagaimanapun, butiran lengkap akan diumumkan kemudian kerana ia masih dalam rundingan… Cuma saya dapat mengesahkan yang kemungkinan besar kita boleh membawa mereka pulang,” katanya pada sidang media di Pejabat Pusat Khidmat Parlimen Indera Mahkota di sini hari ini.

Pada awal bulan ini, Wisma Putra dan Pejabat Menteri di Jabatan Perdana Menteri (Hal Ehwal Agama) menerusi kenyataan bersama mengesahkan kesemua rakyat Malaysia terkandas selepas dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan umrah.

Mereka bagaimanapun hanya berada di Madinah dan tidak pernah dibawa ke Makkah untuk menyempurnakan ibadah itu manakala ketua kumpulan tarekat tersebut telah diusir oleh Kerajaan Arab Saudi pada 20 Ogos lepas susulan pelanggaran undang-undang tempatan.

Pada sidang media itu, Saifuddin turut memaklumkan lima lagi rakyat Malaysia yang menjadi mangsa sindiket penipuan tawaran pekerjaan di Kemboja selamat tiba di Lapangan Terbang Antarabangsa Kuala Lumpur semalam.

Beliau berkata setakat semalam, Kementerian Luar Negeri merekodkan bahawa seramai 453 rakyat Malaysia menjadi mangsa sindiket penipuan itu di Kemboja, Myanmar, Laos serta Thailand dan 269 orang daripada mereka telah dibawa pulang.

Seramai 52 orang direkodkan masih berada di depot imigresen negara terbabit dan usaha sedang dijalankan bagi mengesan 132 individu yang dilaporkan belum dapat dijejaki.

Saifuddin juga berkata tujuh rakyat Malaysia yang bekerja sebagai pelabur forex di sempadan Kemboja-Vietnam akan dibawa pulang ke tanah air hari ini.

“Bagaimanapun, mereka tidak dikategorikan sebagai mangsa sindiket mengambil kira mereka bekerja secara sukarela dan bebas keluar masuk dari kawasan tempat kerja,” katanya. – BERNAMA


Drama pendek gaya kempen alaf baharu di TikTok

LAMBAKAN drama pendek yang berbentuk sinis dan lucu menjadi bahan kempen baharu mula memenuhi media sosial khususnya di TikTok.

Hasil kreativiti anak muda di media sosial semakin terserlah menjelang Pilihan Raya Umum ke-15 (PRU15) bagi merumuskan ciri parti-parti politik yang dijangka bertanding.

Transformasi yang jauh berbeza dengan demam pilihan raya 20 tahun lalu iaitu ketika belum wujud TikTok, Twitter dan Whatsapp.

Ketika ini, kepakaran produksi yang terdiri daripada grafik, penyunting video, pengarah kreatif, penulis skrip dan seangkatan dengannya amat laris seperti ‘pisang goreng’.

Ada rakan daripada bidang ini memberitahu penulis dia ‘tak menang tangan dan terpaksa bersengkang mata’ selepas menerima pelbagai tugasan daripada beberapa parti politik yang mahukan impak kreatif terbaik darinya.

Rata-rata mahukan hasil yang bersahaja, dekat dengan rakyat dan mesejnya sampai ke hati mereka.

Cabaran buat ‘pembikin drama pendek’ ini adalah kerana mereka juga perlu memahami ‘do and don’t’ agar tidak melanggar undang-undang fitnah, hasutan ataupun multimedia.

Bahan kempen seperti ‘pembunuhan karektor’, fitnah atau serangan peribadi tidak lagi menarik minat netizen kerana mereka sudah bijak menilai dan tahu apa di sebalik mesej disampaikan.

Dengan kata lain, pemilihan bahan kempen yang lebih mencuit hati, berfakta dan mudah difahami lebih diterima berbanding menyentuh sisi gelap individu berkenaan.

Tujuannya bagi meninggalkan impak di minda dan hati 21,090,980 pemilih yang direkodkan pada hujung Mei lalu meliputi pengundi baharu yang didaftarkan secara automatik layak mengundi.

Daripada jumlah itu seramai 5,873,916 pemilih sudah didaftarkan automatik melalui pewartaan Seksyen 3(a) dan (b) Akta Perlembagaan (Pindaan) 2019.

Drama pendek paling berkesan ini diulang siar di semua platform media sosial dan menjadi hiburan rakyat ketika ini, meredakan kerisauan mengenai ketidakstabilan dunia politik ketika ini.

Ia akan menjadi cabaran baharu bagi parti politik berkempen dan anjakan paradigma parti politik untuk kempen PRU15 dan pilihan raya seterusnya.

Author

Tun Puteh Wanti

View all posts

View all posts


Pahang larang pamer, lekat lambang darjah kebesaran pada kenderaan

KUANTAN: Semua penerima darjah-darjah kebesaran dan pingat negeri Pahang tidak dibenar mempamer atau melekatkan lambang berkenaan pada kenderaan.

Pengelola Bijaya Diraja Sultan Pahang, Datuk Ahmad Khirrizal Ab. Rahman berkata, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah itu adalah selari dengan Enakmen Lambang, Gelaran atau Anugerah (Mencegah Penggunaan Tidak Wajar) Pahang 2017.

“Penerima-penerima Darjah Kebesaran dan Pingat Pahang Darul Makmur yang didapati melanggar dan melakukan kesalahan di bawah enakmen ini akan berhadapan tindakan penarikan balik Darjah-Darjah Kebesaran dan Pingat yang telah dikurniakan.

‘Selanjutnya bagi mana-mana individu yang didapati menggunakan gelaran palsu boleh didakwa dibawah peruntukan yang sama,” katanya di sini hari ini.

Menurut Ahmad Khirrizal, Enakmen Lambang, Gelaran atau Anugerah ( Mencegah Penggunaan Tidak Wajar ) Pahang 2017 diperuntukkan bagi mencegah penggunaan tidak wajar lambang yang ditetapkan, gelaran atau anugerah yang dikurniakan oleh Ke Bawah Duli Yang Maha Mulia Sultan Pahang.

Justeru pihaknya memohon kerjasama pihak polis dan Jabatan Pengangkutan Jalan untuk mengambil tindakan penguatkuasaan bagi mereka yang melakukan kesalahan tersebut. – Kosmo!

Author

Media Variasi

View all posts

View all posts


Fasa Peralihan Monsun bermula 19 September

CYBERJAYA: Fasa Peralihan Monsun dijangka bermula pada 19 September 2023 dan berterusan sehingga November 2023.

Ketua Pengarah Jabatan Meteorologi Malaysia (MetMalaysia), Helmi Abdullah berkata, permulaan fasa itu menandakan berakhirnya Monsun Barat Daya yang telah bermula sejak 15 Mei lalu.

MET Malaysia berkata, semasa fasa tersebut, rantau negara akan menerima tiupan angin lemah dari pelbagai arah yang kondusif untuk kejadian ribut petir, yang lazimnya membawa hujan lebat berserta angin kencang dalam jangka masa singkat.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak.

“Keadaan cuaca ini berpotensi menyebabkan banjir kilat serta kerosakan pada struktur yang tidak kukuh,” katanya dalam kenyataan pada Khamis.

Orang ramai dinasihatkan untuk lebih berwaspada ketika tempoh itu, selain sentiasa peka dengan ramalan dan amaran yang dikeluarkan oleh MET Malaysia menerusi laman web rasmi, aplikasi mobil myCuaca dan media sosial rasmi.

Sebarang pertanyaan lanjut boleh hubungi Hotline MET Malaysia di 1-300-22-1638.

Author

Fazleen Safina Abd Jamil

View all posts

View all posts


‘Sendiri buat undang-undang, sendiri langgar’, pihak penguat kuasa dikecam langgar garisan putih

CYBERJAYA: Situasi orang awam yang melanggar undang-undang jalan raya, sebelum dikenakan tindakan saman dilihat sebagai perkara normal dan menjadi lumrah buat setiap negara.

Namun, timbul persoalan baru-baru ini apabila pihak penguatkuasa yang sepatutnya menunjukkan contoh baik kepada masyarakat bertindak sebaliknya, dengan melakukan kesalahan di jalan raya.

Menerusi sebuah gambar yang tular sejak Khamis, seorang individu yang dipercayai anggota polis dan menunggang motosikal dilihat memberhentikan kenderaannya melebihi garisan putih.

Tidak dapat dipastikan masa dan lokasi sebenar, namun perkara itu berlaku di sebuah persimpangan lampu isyarat merah.

Pada 20 September lalu, seorang individu dikenali sebagai Haffiz Hassan turut berkongsi mengenai situasi sama.

Kali ini, kenderaan milik Jabatan Pengangkutan Jalan (JPJ) memberhentikan kenderaannya melepasi garisan putih di sebuah persimpangan lampu isyarat.

“Lebih garisan putih. Sendiri cipta undang-undang, tapi sendiri langgar. Serupa ketam nak betulkan orang tapi sendiri haru.

“Anda rasa saya ada masa untuk sakit kepala? Traffic light warna merah ye. Jangan cakap dah hijau okay,” tulisnya menerusi hantaran di laman Facebook.

Menjengah ke ruangan komen, rata-rata netizen mengecam dan sempat ‘membahan‘ tindakan anggota penguatkuasa berkenaan.

Tulis Aleng Yuzra: “Eloknya up sekali nombor plat. Masa dan tempat kejadian baru dia tahu apa rasanya. Kalau tak ada bukti gambar plat, masa dan tempat, hujung-hujung senang je dia boleh claim gambar lama.”

Tambah Normala Norman: “Ketuk pintu bagi salam tegur. Tuan, kereta dah melebihi garisan putih. Sila undur nanti kena saman. Hati-hati banyak kereta dekat belakang.”

Ujar Zu Jelani: “Sendiri cipta undang-undang, sendiri langgar. Kalau sendiri tak hormat diri sendiri apatah lagi orang lain.”

Bukan itu sahaja, ada juga yang menyeru JPJ dan Polis Diraja Malaysia (PDRM) supaya kedua-dua pihak berkuasa itu mengambil maklum mengenai perkara tersebut.

MEDIA VARIASI sudah pun menghubungi pihak JPJ bagi memberi penjelasan berkaitan perkara itu, namun masih belum ada sebarang respons setakat ini.

Sebelum ini, Op Garisan Putih antara operasi yang dilaksanakan menerusi Op Pematuhan Peraturan Lalu Lintas di seluruh negara bermula 28 Julai lalu.

Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd Nasri Omar dilapor berkata, sebahagian daripada operasi yang dijalankan itu adalah mengikut Kaedah 38 Kaedah-Kaedah Lalu Lintas Jalan (LN166/1959), iaitu tidak boleh memberhentikan kenderaan di lintasan garisan putih.

Mohd Nasri berkata, peruntukan undang-undang itu menyatakan bahawa, pemandu tidak boleh menyebabkan kenderaan atau mana-mana bahagian kenderaannya berhenti di dalam kawasan lintasan.

“Ia berkecuali apabila dia dilarang daripada bergerak oleh keadaan di luar kawalannya atau jika perlu baginya untuk berhenti bagi mengelakkan kemalangan,” beliau dilaporkan berkata.

Katanya, mana-mana individu yang melakukan kesalahan boleh dikenakan denda tidak melebihi RM2,000 atau dipenjarakan selama tempoh tidak melebihi enam bulan.

Author

Fazleen Safina Abd Jamil

View all posts

View all posts


Aidiladha: Plaza tol, kawasan mendaki lokasi kerap sesak di lebuh raya

KUALA LUMPUR: Plaza tol dan kawasan mendaki merupakan lokasi yang kerap berlaku kesesakan di lebuh raya sepanjang cuti sempena sambutan Aidiladha kali ini.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, ia susulan dapatan daripada Op Lancar yang dibuat oleh Jabatan Siasatan dan Penguatkuasaan Trafik (JSPT) PDRM.

“JSPT telah memulakan Op Lancar kelmarin (Jumaat) dan ia bakal berakhir esok (Isnin).

“Esok pengguna jalan raya di seluruh negara dijangka mula pulang ke ibu kota setelah bercuti sempena perayaan kali ini,” menurutnya dalam kenyataan pada Ahad malam.

Beliau turut menasihati pengguna supaya mendapatkan maklumat terkini mengenai keadaan lebuh raya dan cadangan pergerakan oleh konsesi lebuh raya sebelum memulakan perjalanan.

“Patuhi peraturan lalu lintas demi keselamatan diri, keluarga serta pengguna yang lain di lebuh raya,” katanya.

Noorsiah berkata PDRM sentiasa komited dalam pengurusan Op Lancar demi memastikan keselamatan dan keselesaan pengguna serta kelancaran lalu lintas. – BERNAMA


Piala Dunia: Bekas juara dunia Jerman tersingkir

ANKARA: Bekas juara dunia Jerman tersingkir di peringkat kumpulan Piala Dunia FIFA 2022 meskipun menang ke atas Costa Rica 4-2 pada Khamis di Stadium Al Bayt, Qatar.

Juara 2014 itu terpaksa meninggalkan pentas Piala Dunia selepas tersingkir hanya dengan perbezaan jaringan, lapor Agensi Anadolu.

Jerman menduduki tempat ketiga dalam Kumpulan E dengan memperoleh empat mata, kurang satu berbanding Sepanyol.

Dalam perlawanan bertemu Costa Rica, Jerman mendahului seawal minit ke-10 menerusi tandukan Serge Gnabry menewaskan penjaga gol Keylor Navas.

Pada minit ke-58 Costa Rica menyamakan kedudukan apabila Yeltsin Tejeda membolosi gol lawan dan menewaskan penjaga gawang Manuel Neuer.

Costa Rica mendahului pada minit ke-70 apabila Juan Pablo Vargas menjaringkan gol hasil rembatan dari jarak dekat.

Kedudukan itu tidak bertahan lama apabila pemain Jerman Kai Havertz berjaya menyamakan  kedudukan 2-2 beberapa minit kemudian.

Jerman terus mengasak dan berhasil membuahkan jaringan pada minit ke-85 hasil tendangan Havertz Berjaya sebelum penyerang Niclas Fullkrug menyumbat gol keempat.

Aksi cemerlang Jerman gagal membawa pasukan itu ke pusingan seterusnya dan kekecewaan yang sama pernah dialami pada kejohanan Piala Dunia 2018 di Rusia. – BERNAMA